**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ K΄- ΣΥΝΟΔΟΣ A΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 12 Απριλίου 2024, ημέρα Παρασκευή και ώρα 10.00΄, στην Αίθουσα «Προέδρου Γιάννη Νικ. Αλευρά» (151)του Μεγάρου της Βουλή, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου της, κ. Χρήστου Κέλλα, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Πολιτισμού  «Μέτρα για τη διαφύλαξη και την ανάδειξη της άυλης πολιτιστικής κληρονομιάς, την προστασία και ενίσχυση του ελληνόφωνου τραγουδιού και των ηχογραφημάτων νέων δημιουργών ή καλλιτεχνών, καθώς και την προστασία και διάχυση της ελληνικής γλώσσας, στο πλαίσιο της διαφύλαξης και ανάδειξης της άυλης πολιτιστικής κληρονομιάς - Ρυθμίσεις για τον εκσυγχρονισμό της εμπορικής πολιτικής του Οργανισμού Διαχείρισης και Ανάπτυξης Πολιτιστικών Πόρων και λοιπές διατάξεις του Υπουργείου Πολιτισμού» (4η συνεδρίαση - β΄ ανάγνωση).

Στη συνεδρίαση παρέστησαν η Υπουργός Πολιτισμού, κυρία Στυλιανή Μενδώνη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Βλαχάκος Νικόλαος, Γιάτσιος Ιωάννης, Γιώργος Ιωάννης, Δεληκάρη Αγγελική, Ευθυμίου Άννα, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κέλλας Χρήστος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Μονογυιού Αικατερίνη, Οικονόμου Θωμαϊς (Τζίνα), Πασχαλίδης Ιωάννης, Ράπτη Ζωή, Σπάνιας Αριστοτέλης (Τέλης), Στυλιανίδης Ευριπίδης, Συρίγος Ευάγγελος (Άγγελος), Τσιάρας Κωνσταντίνος, Τσιλιγγίρης Σπυρίδων (Σπύρος), Βέττα Καλλιόπη, Θρασκιά Ουρανία (Ράνια), Καλαματιανός Διονύσιος – Χαράλαμπος, Μάλαμα Κυριακή, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Κομνηνάκα Μαρία, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Αναγνωστοπούλου Αθανασία (Σία), Τζούφη Μερόπη, Τσιρώνης Σπυρίδων, Κόντης Ιωάννης, Χαλκιάς Αθανάσιος, Κεφαλά Γεωργία (Τζώρτζια), Μπιμπίλας Σπυρίδων και Μανούσος Γεώργιος.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κυρίες και κύριοι συνάδελφοι, καλημέρα. Σας καλωσορίζω στην τέταρτη συνεδρίαση της Διαρκούς Επιτροπής Μορφωτικών Υποθέσεων, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Πολιτισμού  «Μέτρα για τη διαφύλαξη και την ανάδειξη της άυλης πολιτιστικής κληρονομιάς, την προστασία και ενίσχυση του ελληνόφωνου τραγουδιού και των ηχογραφημάτων νέων δημιουργών ή καλλιτεχνών, καθώς και την προστασία και διάχυση της ελληνικής γλώσσας, στο πλαίσιο της διαφύλαξης και ανάδειξης της άυλης πολιτιστικής κληρονομιάς - Ρυθμίσεις για τον εκσυγχρονισμό της εμπορικής πολιτικής του Οργανισμού Διαχείρισης και Ανάπτυξης Πολιτιστικών Πόρων και λοιπές διατάξεις του Υπουργείου Πολιτισμού».

Είμαστε στην τέταρτη συνεδρίαση στην β΄ ανάγνωση του νομοσχεδίου. Θα κάνουμε δηλαδή, μια σύνοψη των όσων έχουμε πει, μέχρι σήμερα. Θα ξεκινήσω από την Εισηγήτρια της Πλειοψηφίας, την κυρία Δεληκάρη, για οκτώ λεπτά για μια ανακεφαλαίωση του νομοσχεδίου. Κυρία Δεληκάρη, έχετε το λόγο για 8 λεπτά.

**ΑΓΓΕΛΙΚΗ ΔΕΛΗΚΑΡΗ (Εισηγήτρια της Πλειοψηφίας):** Σας ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, καλημέρα σας, καταρχήν. Εισερχόμαστε σήμερα στο τελευταίο στάδιο της συζήτησης του σχεδίου νόμου «Μέτρα για τη διαφύλαξη και την ανάδειξη της άυλης πολιτιστικής κληρονομιάς, την προστασία και ενίσχυση του ελληνόφωνου τραγουδιού και των ηχογραφημάτων νέων δημιουργών ή καλλιτεχνών, καθώς και την προστασία και διάχυση της ελληνικής γλώσσας, στο πλαίσιο της διαφύλαξης και ανάδειξης της άυλης πολιτιστικής κληρονομιάς - Ρυθμίσεις για τον εκσυγχρονισμό της εμπορικής πολιτικής του Οργανισμού Διαχείρισης και Ανάπτυξης Πολιτιστικών Πόρων και λοιπές διατάξεις του Υπουργείου Πολιτισμού», στη Διαρκή Επιτροπή Μορφωτικών Υποθέσεων, στην τέταρτη συνεδρίαση, δηλαδή, στη δεύτερη ανάγνωση.

Προηγήθηκαν τρεις πολύ εποικοδομητικές, πολύ ενδιαφέρουσες συνεδριάσεις, όπου είχαμε την ευκαιρία να τοποθετηθούμε επί των άρθρων του σχεδίου νόμου, να ακούσουμε τους φορείς και η εντύπωση, που αποκόμισα, ήταν πως μπορούμε σίγουρα να συμφωνήσουμε όλοι σε ένα πράγμα, ότι η προστασία της άυλης πολιτιστικής κληρονομιάς μπορεί να αποτελέσει σημείο σύγκλισης, συναίνεσης και σύνθεσης.

Η ανάδειξη του ελληνόφωνου τραγουδιού, η προστασία και η διάχυση του προς όφελος, όχι μόνο των δημιουργών και της καλλιτεχνικής παραγωγής συνολικά, αλλά και για την προαγωγή της ελληνικής γλώσσας, μας βρίσκει, παρά τις όποιες διαφορές, σε τεχνικά ζητήματα, συστοιχισμένους στην ίδια μεριά.

Αρχικά, ως προς τα δύο Όργανα, που συγκροτούνται, το Συμβούλιο Άυλης Πολιτιστικής Κληρονομιάς, καθώς και την Επιτροπή για την Ανάδειξη της Άυλης Πολιτιστικής Κληρονομιάς, είναι ένα σημαντικό βήμα, αναντίρρητα, για την εφαρμογή μιας μεθοδικής και με στοχοθεσία πολιτιστικής πολιτικής. Τα δύο αυτά Όργανα θα έχουν μια σύνθετη αποστολή και προφανώς, θα χρειαστεί, σε επόμενο στάδιο, η συνεργασία με τις τοπικές κοινωνίες και άλλους φορείς, οι οποίοι, προφανώς, δεν θα μπορούσαν να συμπεριληφθούν στα οργανογράμματά τους, αφού θα καθίσταντο έτσι δυσλειτουργικά. Εξάλλου, η επίτευξη του στόχου απαιτεί διαρκή εργασία και πολλά μεθοδικά βήματα. Ένα από αυτά, το πιο σημαντικό ίσως, είναι η θεσμοθέτηση των δύο αυτών Οργάνων.

Για το ελληνόφωνο τραγούδι, την προστασία, στήριξη και ανάδειξή του, καθώς και για τη διάχυση της ελληνικής γλώσσας, νομίζω πως τόσο κατά την ακρόαση των φορέων, όσο και κατά την κατ’ άρθρον συζήτηση, που ακολούθησε, είχαμε την ευκαιρία να θίξουμε επαρκώς το κομμάτι αυτό. Θα ήταν ευχής έργον να είχαν θεσμοθετηθεί νωρίτερα αυτά τα μέτρα, αυτές οι ρυθμίσεις, γιατί δεν χωρά αμφιβολία πως κινούνται στη σωστή κατεύθυνση. Το έχουν πει οι καλλιτέχνες, οι φορείς, που τους εκπροσωπούν.

Από πολλές συζητήσεις, που είχα και εγώ, μάλιστα στο πλαίσιο κοινωνικών επαφών με ανθρώπους της μουσικής, αυτήν ακριβώς την εντύπωση αποκόμισα. Για πρώτη φορά, στηρίζεται, έμπρακτα, το ελληνόφωνο τραγούδι, με τη θέσπιση θεσμικού πλαισίου. Ενός πλαισίου, που ούτε ασφυξία θα προκαλεί στους ραδιοφωνικούς σταθμούς, αλλά ούτε και θα επηρεάζει την άσκηση της βασικής δραστηριότητας διαφόρων επιχειρήσεων, όπως για παράδειγμα, των σύνθετων τουριστικών καταλυμάτων και ξενοδοχείων, εμπορικών κέντρων, καζίνο ή σταθμών διακίνησης επιβατών, αεροδρόμια, λιμάνια, Μέσα Μαζικής Μεταφοράς.

Έχω αναφερθεί, εκτενώς, στις προηγούμενες τοποθετήσεις μου, στο κομμάτι των ραδιοφώνων και το πώς θα συνεχίσουν να λειτουργούν, ακόμη και μετά την ψήφιση του υπό συζήτηση σχεδίου νόμου, με το ίδιο ακριβώς πρόγραμμα, που μεταδίδουν, σήμερα, εννοώ, ως προς την αναλογία ξενόγλωσσου ή ελληνόφωνου τραγουδιού.

Για τα σύνθετα τουριστικά καταλύματα, τις ξενοδοχειακές επιχειρήσεις, εμπορικά κέντρα, καζίνο, αεροδρόμια, λιμάνια και λοιπούς τερματικούς σταθμούς Μέσων Μαζικής Μεταφοράς, όντως υπάρχει η υποχρεωτικότητα, αλλά και πάλι, με πρόβλεψη για εξαίρεση από το μέτρο, αν συντρέχουν τεχνικοί λόγοι.

Είναι στοχευμένη η παρέμβαση, σε πολύ συγκεκριμένους χώρους, όπου σήμερα αρκετοί από τους ενδιαφερόμενους δεν μεταδίδουν μουσική, άρα, πρακτικά, δεν μπορούν να υποστηρίξουν ότι θίγονται. Θεωρείτε ότι θα ήταν τόσο κακό, όταν έρχεται ένας τουρίστας, σε ξενοδοχειακή μονάδα μεγάλου νησιού, να υπάρχει ελληνόφωνη μουσική στο λόμπι του ξενοδοχείου; Άλλωστε, τι διαφοροποιεί ένα τουριστικό κατάλυμα, στην Ελλάδα, από ένα τουριστικό κατάλυμα οπουδήποτε αλλού στον κόσμο, εάν παντού μεταδίδεται ξενόγλωσση, παραδείγματος χάρη, αγγλόφωνη μουσική;

Από εκεί και μετά, ασφαλώς και κάθε η τουριστική μονάδα μπορεί να επιλέξει, στα καταστήματα και τους χώρους διασκέδασης, που διαθέτει, να μεταδίδει όποιο είδος μουσικής και σε όποια γλώσσα θέλει, στο beach bar, στα διάφορα εστιατόρια, στο χώρο σερβιρίσματος του πρωινού ή και στο γυμναστήριο. Για τους δύο τελευταίους χώρους, υπήρξε εισήγηση από φορείς, για επέκταση της υποχρεωτικής μετάδοσης ελληνόφωνου τραγουδιού, αλλά αυτό θα επηρέαζε τα καταλύματα, γι’ αυτό και δεν υιοθετήθηκε. Έχουμε πλούσια μουσική παράδοση, από τους μεγάλους δημιουργούς μας, τον Χατζιδάκι, τον Θεοδωράκη, τον Λοΐζο, τον Βαγγέλη Παπαθανασίου, με το διεθνές αποτύπωμά τους. Έχουμε, επίσης νησιώτικη μουσική, παραδοσιακή μουσική, τόσες δυνατότητες ανάδειξης της πλούσιας πολιτιστικής κληρονομιάς μας. Το τουριστικό προϊόν, για να κλείσω αυτό το κομμάτι της τοποθέτησής μου, δεν θεωρώ ότι πλήττεται, εάν στο λόμπι ή στους ανελκυστήρες, μεταδίδεται, όπου μεταδίδεται, φυσικά, ελληνόφωνο τραγούδι.

Για τον Ο.Δ.Α.Π., στο Β’ Μέρος του σχεδίου νόμου, είναι εμφανής η πρόθεση του Υπουργείου Πολιτισμού να αυξήσει τα έσοδα του Οργανισμού, να τον κάνει πιο αποτελεσματικό, να κάνει ελκυστικότερα τα μουσεία και τους αρχαιολογικούς μας χώρους. Οι περισσότεροι, αν όχι όλοι από εμάς, έχουμε επισκεφθεί μουσεία του εξωτερικού, με πωλητήρια, στα οποία μπορούμε να περνάμε ώρες, μέχρι να επιλέξουμε τα αναμνηστικά, που θα αγοράσουμε από αντίγραφα έργων, που εκτίθενται στα μουσεία αυτά, οδηγούς, εξαιρετικά καλαίσθητες εκδόσεις των μουσείων αυτών, είδη γραφείου και άλλα πολλά. Πολλές φορές, μάλιστα, τα χρήματα, που δαπανούμε εκεί, ξεπερνούν το κόστος του εισιτηρίου του μουσείου. Άρα, φανταζόμαστε και τα έσοδα πόσα θα είναι. Με τις ρυθμίσεις που προωθεί το Υπουργείο Πολιτισμού, ακριβώς αυτή η πληγή θεραπεύεται, η υποστελέχωση των πωλητηρίων, μάλιστα η εκχώρηση τους σε ιδιώτες δεν είναι μια πρακτική πρωτόγνωρη για τα δεδομένα μας, αλλά έχει ήδη εφαρμοστεί και στα αναψυκτήρια.

Στο Γ΄ Μέρος του νομοσχεδίου, υπάρχει μια σειρά άρθρων, που αντιμετωπίζουν διάφορα ζητήματα του Υπουργείου Πολιτισμού, για τους Φιλίππους, το Ευρωπαϊκό Κέντρο Βυζαντινών και Μεταβυζαντινών Μνημείων, τα κινητά κειμήλια των Αγωνιστών του 1821, τους ανιχνευτές μετάλλων και τη μοριοδότηση των αρχαιοφυλάκων. Έκανα, ήδη, αναφορά χθες, στο πλαίσιο της κατ’ άρθρον συζήτησης του σχεδίου νόμου, όμως θα ήθελα να σταθώ απλώς στο άρθρο 27, το οποίο προκάλεσε αντιδράσεις. Με το άρθρο αυτό, γινόμαστε πιο ευέλικτοι, δίνοντας τη δυνατότητα, σε εποπτευόμενους από το Υπουργείο Πολιτισμού φορείς, που είναι ασφαλώς Νομικά Πρόσωπα Δημοσίου Δικαίου, να εκτελούν έργα, με αυτεπιστασία και απολογιστικά, δίχως να επιδιώκεται η οποιαδήποτε εξαίρεση από τη διαδικασία προσλήψεων. Δεν εισάγονται νέες διαδικασίες προσλήψεων προσωπικού ΙΔΟΧ, πέρα από αυτές, που ήδη προβλέπονται και σε κάθε περίπτωση, δεν αποτελεί το άρθρο αυτό την κερκόπορτα για ιδιωτικές ανασκαφές ούτε παρακάμπτονται το Σύνταγμα και ο Αρχαιολογικός Νόμος. Μάλιστα, στη δημόσια διαβούλευση, υποβλήθηκαν μόνο και το τονίζω αυτό, επτά σχόλια επί συνόλου 929. Εάν προχωρούσαμε σε κάποια κατάφωρη παραβίαση του Συντάγματος ή επιδιώκαμε να ανατρέψουμε τα όσα ισχύουν, σήμερα, θα αναμέναμε πολλαπλάσιο αριθμό σχολίων. Μόνο για σύγκριση, να αναφέρω πως για τη χορήγηση επιδόματος και στο προσωπικό του Υπουργείου Πολιτισμού, που υπηρετεί στο Άγιον Όρος, υποβλήθηκαν 38 σχόλια.

Κλείνοντας, κυρίες και κύριοι συνάδελφοι, θα ήθελα, για ακόμη μια φορά, να τονίσω το πόσο σημαντικό είναι το γεγονός πως για πρώτη φορά ασκείται συγκροτημένη πολιτική στήριξης του ελληνόφωνου τραγουδιού, των δημιουργών και μάλιστα και των νέων καλλιτεχνών. Γίνεται προσπάθεια για τη διάχυση της ελληνικής γλώσσας και την προστασία της άυλης πολιτιστικής κληρονομιάς. Το Υπουργείο Πολιτισμού αφουγκράστηκε την αγωνία των καλλιτεχνών και προωθεί μέτρα, τα οποία τους βγάζουν από το περιθώριο, τους κάνουν πιο ορατούς και όλα αυτά, δίχως να αποκλίνει από τις αρχές της φιλελεύθερης δημοκρατίας.

 Τα θετικά στοιχεία του σχεδίου νόμου θα έχουμε την ευκαιρία, σε λίγες μέρες, να τα συζητήσουμε εκ νέου και ενώπιον της Ολομέλειας του Κοινοβουλίου. Ας συμβάλλουμε όλοι μας, διαμορφώνοντας μια πολιτιστική πολιτική για το καλό της Ελλάδας. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε την κυρία Δεληκάρη και τώρα θα δώσω το λόγο στην κυρία Μάλαμα, για 8 λεπτά.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Ευχαριστώ, κύριε Πρόεδρε. Καλημέρα σε όλους. Κυρία Υπουργέ, επιτρέψτε μου να αρχίσω από εκεί, που ενοχλείστε, από το μέρος του νομοσχεδίου, που προσπαθείτε να υποβαθμίσετε, για να περάσει στα μουλωχτά, κυριολεκτικά, αλλά πού είναι το βασικό για εμάς πρόβλημα, σε αυτό το νομοθέτημα, που έχουμε στα χέρια μας, αυτό το μέρος, δηλαδή, που αφορά τα αρχαιολογικά θέματα, τα θέματα του Οργανισμού Διαχείρισης και Ανάπτυξης των Αρχαιολογικών Πόρων, τα θέματα της Αρχαιολογικής Υπηρεσίας και του αρχαιολογικού έργου.

Πρόκειται, κυρίες και κύριοι βουλευτές και το λέμε, για να το ακούσουν όλοι, για διατάξεις, που πρέπει να θορυβήσουν κάθε πολίτη, που αγαπά τον αρχαιολογικό πλούτο της χώρας, αλλά και κάθε πολίτη, που μάτωσε στα μνημόνια, για να μειωθούν τα ελλείμματα, για να μειωθεί το πελατειακό κράτος, για να μειωθεί το φαγοπότι των κολλητών, για να μειωθεί η διαφθορά στο δημόσιο τομέα, για να μειωθεί ο πελατειασμός από το κράτος. Έχουμε μπροστά μας ένα νομοσχέδιο, που καταργεί την Αρχαιολογική Υπηρεσία και παραδίδει ανασκαφές, διαχείριση αρχαιολογικού πλούτου, διαχείριση μνημειακής και μουσειακής πολιτικής, αυτό που αποκαλούμε, δηλαδή, αρχαιολογικό έργο, αυτό το έργο το παραδίδει σε κάποιους, που δεν ξέρουμε ποιοι είναι αυτοί.

Αυτοί οι κάποιοι θα μπορούν να ασκήσουν αυτό το αρχαιολογικό έργο, δηλαδή, να σκάψουν για να βρουν αρχαιότητες, να διαχειριστούν τα μουσεία και τους αρχαιολογικούς χώρους, να καταργήσουν πάσης φύσεως σχέδια, με τον αρχαιολογικό πλούτο της χώρας, χωρίς να ερωτάται, επαναλαμβάνω, χωρίς να ερωτάται η Αρχαιολογική Υπηρεσία. Και είναι αδιανόητο αυτό, που συμβαίνει. Καταγγέλλουμε, ακόμη μία φορά, τη φίμωση όλων των ανθρώπων, που ασχολούνται με την Αρχαιολογία, από τον Υπουργό και τον Προεδρεύοντα στη Διαρκή Επιτροπή Μορφωτικών Υποθέσεων, που δεν επιτρέψατε στο Σύλλογο των Αρχαιολόγων και των υπολοίπων να έρθουν να καταθέσουν τις απόψεις τους. Κυρίως, όμως, καλούμε όλο τον κόσμο να παρακολουθήσει το θέμα, γιατί είναι πάρα πολύ σοβαρό, γιατί η χώρα κινδυνεύει από αρχαιολογικό πλιάτσικο, στην κυριολεξία και ξέρω, πολύ καλά, το βάρος της έκφρασης, το οποίο χρησιμοποιώ.

Ποιοι, όμως, είναι αυτοί οι κάποιοι, που θα ασκούν αρχαιολογικό έργο, ερήμην της Αρχαιολογικής Υπηρεσίας; Είπε η κυρία Υπουργός ότι θα είναι τα πέντε Μουσεία, που μετέτρεψε σε νομικά πρόσωπα δημοσίου δικαίου. Μάλιστα. Τα πέντε Μουσεία. Αυτά, που κλείνουν το απόγευμα, γιατί δεν έχουν προσωπικό, δεν έχουν υπηρεσίες καθαριότητας, λόγω της αποκόλλησης τους από τον κορμό της Αρχαιολογικής Υπηρεσίας. Δεν είναι σε θέση να φυλάξουν, κάποια από αυτά, τις εγκαταστάσεις τους. Τρανό παράδειγμα, θα επαναλάβω, την κλοπή, προχθές, από το Βυζαντινό Μουσείο, των καλωδίων. Δεν έχουν λογιστήρια. Ψάχνουν λογιστικά γραφεία, για να τους κάνουν απλές διοικητικές πράξεις. Κι εσείς λέτε και θέλετε να το πιστέψουμε, πραγματικά, ότι αυτά τα Μουσεία, που οδηγήσατε στο χείλος, κυριολεκτικά, της αβύσσου, είναι σε θέση να κάνουν αρχαιολογικό έργο;

Η ηγεσία του Υπουργείου Πολιτισμού δεν λέει την αλήθεια σε αυτό το θέμα. Πολύ λυπούμαστε, ότι δεν λέει την αλήθεια. Ο πραγματικός στόχος είναι να βάλει εργολαβικές εταιρείες στο παιχνίδι. Αυτός ήταν ο στόχος, εξαρχής. Και γιατί το λέμε αυτό; Μα, γιατί στο άρθρο, όπως το παρουσιάσατε στη δημόσια διαβούλευση, κάνετε λόγο για εκχώρηση του αρχαιολογικού έργου και σε νομικά πρόσωπα ιδιωτικού δικαίου, δηλαδή, σε οικονομικούς παίκτες εκτός κράτους. Μην κοιτάτε τι έγινε, στη συνέχεια. Αυτός, όμως, είναι ο ουσιαστικός, ο μελλοντικός σας στόχος. Η ιδιωτικοποίηση του αρχαιολογικού έργου ολόκληρου, με την Αρχαιολογική Υπηρεσία στο περιθώριο.

Όμως, παράλληλα με αυτόν τον στόχο, ο οποίος είναι μακροπρόθεσμος και στο υπόγειο, έχει ξεκινήσει και ένα «πάρτι» από το Υπουργείο Πολιτισμού και, επιτρέψτε μου την έκφραση, όπως έχουν ξεκινήσει και πολλά άλλα «πάρτι», που βλέπουμε, στη δημοσιότητα από την Κυβέρνηση σας. Ένα «πάρτι» απευθείας αναθέσεων, κομματικών προσλήψεων, εργολαβιών. Είπε η κυρία Υπουργός ότι το Υπουργείο θέλει να κινήσει χρήμα στην αγορά.

Κυρία Υπουργέ, αλήθεια το παράδειγμα, μετά με την κεραμίστα, που δώσατε, το είχατε έτσι προεπεξεργαστεί ή ήταν αυθόρμητο; Γιατί είπε η κυρία Υπουργός ότι αυξάνει το όριο της απευθείας ανάθεσης του Ο.Δ.Α.Π., στις 60.000€, γιατί μπορεί, λέει, να υπάρχει κάπου κάποιος αξιόλογος κεραμίστας, που δεν ξέρει υπολογιστές, για να υποβάλει προσφορά, για τα έργα τέχνης του και εμείς θα πάμε να του τα αγοράσουμε, χωρίς διατυπώσεις, τοις μετρητοίς. Εμείς εδώ, αν συμπεράνουμε, μετά από αυτή τη δήλωση, το Υπουργείο δίνει χρήματα, δηλαδή, σε όποιον θέλει, κατασπαταλά πόρους, αγοράζοντας, με 60.000€ τα κεραμικά, θα είμαστε πάλι σε μια γραμμή άγονης πραγματικά αντιπαράθεσης, πραγματικά. Γιατί ποιος μας λέει, αν και τι, ποιες είναι οι διαφανείς διαδικασίες για όλο αυτό; Ανοίγετε τις πόρτες του Ο.Δ.Α.Π., για να βάλετε μέσα πελατειακές προσλήψεις, με μια συνέντευξη, υποτίθεται, δηλαδή, με ένα τηλεφώνημα, κοινώς, θα πάρει ο άλλος θα σηκώσει το τηλέφωνο, «μπήκατε στο 12μηνο». Μπράβο. Να τα πούμε όλα, έτσι απλά, για να τα καταλαβαίνει και ο κόσμος.

Παράλληλα με όλα αυτά και επειδή δεν το διαψεύσατε, εμείς αντιλαμβανόμαστε ότι θέλετε να δώσετε σε ιδιώτη το πωλητήριο της Ακρόπολης. Ναι, εντάξει, είναι φανερό. Δεν θα πέσει και κανένας από τα σύννεφα, μετά από όλα αυτά, τα οποία έχετε κάνει, για την Ακρόπολη. Εμείς θα πούμε το εξής. Αν κάποτε, στο απώτερο μέλλον, ένας οικονομολόγος μελετήσει την περίοδο του μνημείου, επί της υπουργίας σας, σίγουρα, θα μπορούσε να εντοπίσει ένα θέμα διδακτορικής διατριβής. Πραγματικά, πώς σαλαμοποιείται ένα παγκόσμιο μνημείο, πώς μπαίνουν σε αυτό κάθε λογής εργολάβοι και πώς μετατρέπεται σε μια μαύρη τρύπα οικονομικής αδιαφάνειας.

Πάμε, τώρα και σε μια σειρά από ζητήματα, που θα επαναλάβω, για να αναγκαστεί το Υπουργείο να πάρει θέση, γιατί την προηγούμενη φορά δεν πήρατε θέση, σας παρακολουθούσα από το Webex. Θέλουμε την απάντησή σας, για τη συμπερίληψη και των εργαζομένων στην Εφορεία Χαλκιδικής και Αγίου Όρους στο επίδομα, που δίνετε, στους εργαζομένους των Εφορειών Αρχαιοτήτων Κυκλάδων και Δωδεκανήσου. Θα τους συμπεριλάβετε, ναι ή όχι; Ξεκάθαρα πράγματα. Ζητάμε, επίσης, τη θέση σας για την τροπολογία για τους συμπολίτες μας με αναπηρία, που θέλουν να εργαστούν, ως υπάλληλοι, σε θέσεις φύλαξης και πληροφόρησης, σε μουσεία και αρχαιολογικούς χώρους. Θα την κάνετε δεκτή, ναι ή όχι; Επίσης, θα θέλαμε τη στάση σας, στις 2 τροπολογίες, για τα μνημεία της Νέας Προποντίδας, το Μετόχι της Νέας Τριγλίας και τη Μαγαζάρα. Θα δεχτείτε τη μεταβίβασή τους στο Δήμο Νέας Προποντίδας, για τη διάσωσή τους; Η τοπική κοινωνία περιμένει την απάντησή σας, ναι ή όχι.

Επιτρέψτε μου να κλείσω, με τις διατάξεις για το ελληνικό τραγούδι. Κυρία Υπουργέ, μάλλον, ακούσατε επιλεκτικά ό,τι θέλετε εσείς από αυτή τη συζήτηση, με τους φορείς. Κανένας φορέας δεν ήταν σε θέση να αποτιμήσει το όφελος, που θα μπορούσαν να φέρουν οι ρυθμίσεις σας στους μουσικούς. Κανένας φορέας δεν ήταν σε θέση να υπολογίσει τον βαθμό εισπραξιμότητας των διατάξεων σας. Τα ραδιόφωνα γύρισαν την πλάτη στην Επιτροπή μας, δεν ξέρουμε γιατί, πάντως ανησυχητικό ήταν ένα μήνυμα. Δυστυχώς, δεν το γνωρίζουμε. Οι ξενοδόχοι εξαιρέθηκαν, τα κανάλια απέρριψαν το νομοσχέδιο. Τι απέμεινε από τη μεγάλη μεταρρύθμιση στο τραγούδι; Οι χώροι των καζίνο, οι χώροι των αεροδρομίων, που δεν βάζουν μουσική, έτσι κι αλλιώς, η Fraport δεν βάζει, τα πάρκινγκ και οι διάδρομοι των εμπορικών κέντρων. Πιστεύετε ότι οι μουσικοί, οι τραγουδιστές, οι στιχουργοί και όλο αυτό το οικοσύστημα της ελληνικής μουσικής θα βιώσει αυτή τη φοβερή, κατ’ εσάς, μεταρρύθμιση; Αλήθεια, τώρα εμείς νομίζουμε ότι υπερδιογκώσατε επίτηδες το έργο και το εύρος των διατάξεων σας αυτό, θέλοντας να καλύψετε και κάτι άλλο. Μακάρι - ειλικρινά το λέω - τα έσοδα από αεροδρόμια, καζίνο, εμπορικά κέντρα να δώσουν ανάσα στους ανθρώπους της μουσικής. Εμείς ψηφίζουμε αυτές τις διατάξεις, αλλά δεν μπορούμε να τις εκλάβουμε, ως εμβληματική μεταρρύθμιση.

Είδαμε στη συζήτηση με τους φορείς και όσο ξεδιπλωνόταν το κουβάρι του νομοθετήματος για το τραγούδι, ότι οι εμβληματικές αυτές διατάξεις μετατρέπονται σιγά - σιγά σε μια αμφίβολη εισπραξιμότητα, πραγματικά. Μάλιστα, ακόμη και οι φορείς, που επί της αρχής, εμφανίστηκαν, με ενθουσιασμό για τις διατάξεις, τους είδαμε λίγο να σκοτεινιάζουν -επιτρέψτε μου τον όρο- όταν διαπίστωσαν ότι θέλετε να εγκαταστήσετε POS μουσικής και να ακυρώσετε έτσι το ρόλο των Οργανισμών Συλλογικής Διαχείρισης.

Άρα, λοιπόν, καλό θα ήταν σε αυτό το θέμα να είμαστε λίγο πιο μετριοπαθείς, να δούμε ποια θα είναι η εφαρμογή του νομοσχεδίου και μετά να το χαρακτηρίσουμε, ως εμβληματικό. Επιτρέψτε μου, επειδή αναφερθήκατε στην Εισηγήτρια του ΣΥΡΙΖΑ, εμένα δηλαδή, προσπαθώντας να με παρουσιάσετε, ως ιστάμενη απέναντι στους ανθρώπους του ελληνικού τραγουδιού, θα σας πω το εξής. Οι άνθρωποι του τραγουδιού, όλοι που ήταν εδώ και πολλοί άλλοι, που δεν ήταν, ξέρουν πολύ καλά τη βιωματική μου σχέση, με τον αγώνα του τραγουδοποιού, για να επιβιώσει και με όλους τους καλλιτέχνες. Ξέρω πολύ καλά, πώς είναι να μένεις σε ένα άδειο δωμάτιο, γράφοντας μουσική και να παλεύεις, έξω από το γραφείο του εκάστοτε, για να ακούσει κάποιος αυτό, που έχεις στο στικάκι σου. Γι’ αυτό λοιπόν, δείτε εσείς, ως Υπουργείο Πολιτισμού, τι παραπάνω μπορείτε να κάνετε με τους ανθρώπους της μουσικής και μην προσπαθείτε να παραβιάσετε ανοιχτές θύρες, πραγματικά και κυρίως να μην ελπίζετε ότι με αυτές τις ρυθμίσεις θα αντιμετωπιστείτε, ως μεσσίας. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Το λόγο έχει η Ειδική Αγορήτρια της κοινοβουλευτικής ομάδας του ΠΑΣΟΚ - Κίνημα Αλλαγής, κυρία Παναγιώτα Γρηγοράκου.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ (Ειδική Αγορήτρια της Κ.Ο. «ΠΑΣΟΚ – Κίνημα Αλλαγής»**): Κυρία Υπουργέ, από την τοποθέτησή σας, στην πρώτη συνεδρίαση της Επιτροπής, για το συζητούμενο νομοσχέδιο, σας ακούσαμε να υπεραμύνεστε του νομοσχεδίου, κατηγορώντας την Αντιπολίτευση και κυρίως τα Κόμματα, τα οποία βρίσκονταν στη Βουλή και την προηγούμενη τετραετία, πως επαναλαμβάνονται, πως επαναφέρουμε, τάχα, παλιά επιχειρήματα, τα οποία ακούτε, επί πέντε χρόνια και που χαρακτηρίζονται, συστηματικά, από μία αρκετά αργή προσέγγιση των θεμάτων του πολιτισμού, ενώ η κοινωνία εμφατικά μας αγνόησε. Για άλλη μια φορά, λοιπόν, στη συζήτηση ενός νομοσχεδίου, ακούσαμε από Υπουργό της Κυβέρνησης το περιβόητο επιχείρημα του «πήραμε 41% στις εκλογές». Ξέρετε, το αποτέλεσμα των τελευταίων εκλογών δεν ακυρώνει το δικαίωμα της Αντιπολίτευσης στην κριτική και, σε καμία περίπτωση, δεν αποτελεί επιχείρημα υπεράσπισης της όποιας πρότασης νόμου.

Στην προηγούμενη συνεδρίαση, μας κατηγορήσατε για δήθεν σνομπισμό προς το ελληνικό τραγούδι, αλλά και προς τους ανθρώπους, που προσπαθούν να βιοποριστούν από αυτό, γιατί μίλησα για τα ειρωνικά σχόλια, που συγκέντρωσε στα social media το νομοσχέδιο. Όμως, viral και το τονίζω έγινε το νομοσχέδιο και η απαράδεκτη πρώτη διατύπωση του άρθρου 12, που εκ νέου υπερασπιστήκατε, στην προηγούμενη συνεδρίαση, όχι, όμως το ελληνικό τραγούδι. Κατανοούμε τον εκνευρισμό, αλλά αυτή είναι η αλήθεια.

Μας είπατε, επίσης, πως δεν ήταν οι αντιδράσεις, που σας οδήγησαν στις όποιες αλλαγές, αλλά η σαφώς δημοκρατική διαδικασία της διαβούλευσης, καθώς η Κυβέρνηση δεν φοβάται τις αντιδράσεις στα μέσα κοινωνικής δικτύωσης. Μα, η Κυβέρνηση αλλά και ο ίδιος ο Πρωθυπουργός έχουν επανειλημμένως αποδείξει πως είναι κυρίως οι αντιδράσεις στα social media, που όταν θολώνουν την εικόνα της αριστείας, έχουν τη δύναμη να αλλάξουν τα αυτονόητα. Χαρακτηριστικό παράδειγμα, άλλωστε, υπάρχει και η αρχική δήλωση του Πρωθυπουργού περί ανθρώπινου λάθους, για το δυστύχημα των Τεμπών, που κόστισε τη ζωή σε 57 συνανθρώπους μας.

Επί του νομοσχεδίου και διαβάζω εδώ από τα πρακτικά, κυρία Υπουργέ: «Η Αγορήτρια του ΠΑΣΟΚ - ΚΙΝΑΛ προσπάθησε στην πρώτη τοποθέτησή της να αποδομήσει πλήρως τις ρυθμίσεις, που αφορούν το ελληνόφωνο τραγούδι και να αποδείξει, ότι δεν έχουν κανένα πρακτικό αποτέλεσμα και καμία αξία, εν αντιθέσει, με τα όσα πιστεύουν οι δημιουργοί και οι ερμηνευτές».

Αναρωτιέμαι, λοιπόν, αν έκανα λάθος, καθότι σας παραθέτω και την απάντηση από τα πρακτικά της δεύτερης συνεδρίασης, από τον κ. Μαραγκουδάκη του Οργανισμού Συλλογικής Διαχείρισης «Απόλλων». Εδώ ο κ. Μαραγκουδάκης ανέφερε για το άρθρο 8: «Η συγκεκριμένη πρωτοβουλία δεν θα έχει κανένα πρόσθετο κόστος για ένα ξενοδοχείο, το οποίο στους χώρους υποδοχής και ανελκυστήρα εκτελεί δημόσια μουσική. Θα συνεχίσει να εκτελεί δημόσια μουσική, αλλά δεν θα αποδώσει δικαιώματα στους δικαιούχους οργανισμούς, διότι όλοι οι οργανισμοί, που έχουν υπογράψει συμβάσεις, έχουν εξαιρέσει τους συγκεκριμένους χώρους. Απλώς, θα αλλάξει το μείγμα ενδεχόμενης μεταδιδόμενης δημόσιας μουσικής» και λίγο παρακάτω, «τώρα σε ερώτηση της κυρίας Γρηγοράκου, που αφορά στο τι πράγματι γίνεται στην αγορά, είπαμε για τα ξενοδοχεία, οι συγκεκριμένοι χώροι εξαιρούνται.

Όσον αφορά τα εμπορικά κέντρα, οι χώροι οι οποίοι είναι παλαιοί χώροι διέλευσης, είναι χώροι παραμονής των επισκεπτών, διάδρομοι και χώροι στάθμευσης, σε κανένα εμπορικό κέντρο, εξ όσων γνωρίζω, δεν ακούγεται και δεν εκτελείται δημόσια μουσική, σε χώρους στάθμευσης. Προβλέπεται, εφόσον εκτελείται μουσική, να ισχύει μια συγκεκριμένη ποσόστωση. Αν δεν εκτελείται, δεν ισχύει η ποσόστωση. Πολλά εμπορικά κέντρα, που ανήκουν σε συγκεκριμένους επιχειρηματικούς ομίλους, έχουν ήδη επικοινωνήσει μαζί μας και είναι διατεθειμένοι, πολύ απλό είναι αυτό, διότι χρησιμοποιούν παρόχους μουσικού περιεχομένου, να εναρμονιστούν και να εφαρμόσουν τη συγκεκριμένη διάταξη, εφόσον ψηφιστεί».

Μιλάω για τα μεγάλα κέντρα, για το Golden Hall, το Mall, τον όμιλο Lamda κ.λπ. Όλοι αυτοί είναι έτοιμοι να εφαρμόσουν άμεσα στους κοινόχρηστους χώρους, που εκτελούν δημόσια μουσική, ούτως ή άλλως, μέσω του παρόχου, περιεχόμενο, που τους εξυπηρετεί.

Από εκεί και πέρα, είπαμε για τα καζίνο και στις στεγασμένες αποβάθρες των πλοίων δεν αναμένονται ιδιαίτερα έσοδα.

Στα περιφερειακά αεροδρόμια της χώρας, όπως γνωρίζετε, η εταιρεία που τα διαχειρίζεται, έχει επιλέξει να μην εκτελείται δημόσια μουσική, μιλάω για τη Fraport, και δεν αναμένεται αυτό να αλλάξει στο μέλλον, κατά πληροφορίες δικές μας. Επομένως, πράγματι, το μοναδικό αεροδρόμιο, που θα εφαρμοστεί η συγκεκριμένη ποσόστωση, αναμένεται να είναι το «Ελευθέριος Βενιζέλος», που, όμως, δεν είναι αμελητέο ποσοστό, με την έννοια ότι από το 2% θα πάμε στο 40% και, κατά προϋποθέσεις, εφόσον ακούγεται και σε άλλους κοινόχρηστους χώρους, με τη νέα διάταξη, που μπήκε, στο ήμισυ αυτού.

Δεν χρειάζονται, λοιπόν, περαιτέρω εξηγήσεις πάνω σε αυτό και η όποια κριτική έγινε, γιατί αυτό είναι, που μας αφορά, εμάς το ΠΑΣΟΚ, έγινε, γιατί μας αφορά το πώς θα βιοποριστεί τελικά ο Έλληνας μουσικός δημιουργός, πώς θα σταματήσει αυτό, το οποίο μας ανέφερε, την προηγούμενη φορά, στους φορείς η κυρία Κατσέλη, να λαμβάνει το ποσό των 20 ευρώ το χρόνο, για τον κόπο της δουλειάς του. Γι’ αυτό, λοιπόν, επαναλαμβάνουμε εδώ αυτό, το οποίο είπαμε και στην πρώτη μας τοποθέτηση, που, μάλλον, επιλέξατε να μην ακούσετε, πως σωστά έρχονται οι όποιες ρυθμίσεις, για την προστασία και την ενίσχυση του ελληνόφωνου τραγουδιού και προφανώς, επιλέξατε να μη το ακούσετε, γιατί θέλετε να παρουσιάσετε πως σύσσωμη η Αντιπολίτευση αγνοεί τις προκλήσεις, που αντιμετωπίζει σήμερα η ελληνική μουσική και θέλετε να μας πείσετε πως η Κυβέρνηση είναι η μόνη, η οποία νοιάζεται, ενώ εμείς είμαστε στο σύννεφο του σνομπισμού και αδιαφορούμε.

Μας εγκαλέσατε, επίσης, γιατί σας είπαμε πως για τους ραδιοφωνικούς σταθμούς θα ήταν πιο ελκυστικά τα φορολογικά ή ασφαλιστικά κίνητρα και, μάλλον, εάν κατάλαβα καλά, συμφωνείτε κι εσείς μαζί μας, γιατί είπατε πως εξαντλήσατε κάθε κίνητρο φορολογικό, οικονομικό και τα οποία ήταν δεδομένο ότι στην παρούσα φάση δεν μπορούν να θεσμοθετηθούν. Άρα, λοιπόν, καλά το καταλάβαμε. Βλέπατε κι εσείς πως τα φορολογικά και ασφαλιστικά κίνητρα θα ήταν πιο ελκυστικά, αλλά δεν καταφέρατε να τα θεσμοθετήσετε, διότι, προφανώς, το ενδιαφέρον σας για τους μουσικούς δεν το συμμερίζεται και το οικονομικό επιτελείο της Κυβέρνησης.

Μας κατηγορήσατε, επίσης, πως δεν σας κάναμε προτάσεις για πιθανά κίνητρα, που θα μπορούσαν να αντικαταστήσουν την υποχρεωτικότητα. Ένα κίνητρο, για παράδειγμα, θα ήταν η οικονομική ενίσχυση ελληνικών μουσικών εκδηλώσεων, συναυλιών, μέσα σε μεγάλες ξενοδοχειακές μονάδες ή ένα επιπλέον κονδύλι στο Κέντρο Κινηματογράφου, για παραγωγές, που επιλέγουν ελληνική μουσική, που έχουν παραχθεί ή πρόκειται να παραχθούν, στην ελληνική επικράτεια. Σας παροτρύνουμε, επίσης, ξανά να υιοθετήσετε άμεσα, ακολουθώντας το μοντέλο του θεσμού των επιχορηγήσεων για το θέατρο, και επιχορηγήσεις για νέους και πρωτοεμφανιζόμενους μουσικούς. Απλά, το κοινό για όλα αυτά τα κίνητρα, ξέρετε ποιο είναι; Έχουν οικονομικό κόστος και όλα τα κίνητρα απαιτούν το εύρωστο, όπως διαφημίζετε σήμερα, Υπουργείο Πολιτισμού να βάλει το χέρι στην τσέπη για τους μουσικούς και ακριβώς είναι αυτό, το οποίο δεν θέλει το επιτελείο, δεν θέλετε να δώσετε ούτε ένα ευρώ στους μουσικούς.

Πάμε, τώρα στο Β΄ Μέρος του νομοσχεδίου, όπου, στην ουσία, δεν πήραμε καμία απάντηση για την τραγική υποστελέχωση του Υπουργείου Πολιτισμού, καμία απάντηση για το διαχειριστή δημόσιο υπάλληλο, που μόνος του θα κάνει συνεντεύξεις για προσλήψεις στον Ο.Δ.Α.Π., καμία απάντηση για το τι επιβάλλει την παραχώρηση και των πωλητηρίων σε ιδιώτες και, μάλιστα, ακούσαμε ότι θα παραχωρηθούν σε ιδιώτες τα πωλητήρια, γιατί ο δημόσιος υπάλληλος δεν έχει μέσα του την εμπορική λογική. Πώς ακριβώς θα έχουμε περισσότερα έσοδα για τον πολιτισμό από τα πωλητήρια, όταν πλέον το κράτος θα λαμβάνει ένα ενοίκιο, ενώ τώρα διαχειρίζεται όλο το τζίρο των πωλητηρίων;

Ένα δεύτερο θέμα είναι αυτό, σχετικά με την ιδιωτική εταιρεία, που θα αναλάβει για 2 εκατομμύρια ευρώ τις πρώτες βοήθειες, σε έξι αρχαιολογικούς χώρους και εμείς τολμήσαμε να ζητήσουμε τη συνδρομή του ΕΚΑΒ και κατηγορήσατε το ΠΑΣΟΚ, που για εμάς είναι κομβικό το θέμα του ΕΣΥ, τόσο το για ΠΑΣΟΚ όσο και για τη Λακωνία, από την οποία κατάγομαι και για την οποία, στο συγκεκριμένο νομοσχέδιο, το οποίο συζητείται, σήμερα, στην Ολομέλεια, έχω καταθέσει σχετική τροπολογία. Διότι εμείς, στη Λακωνία, ήδη, βλέπουμε τους οπλίτες γιατρούς να βρίσκονται στα νοσοκομεία μας και στα κέντρα υγείας μας και βλέπουμε ότι τελικά αυτό θα συνεχίσει να γίνεται και δεν θα γίνεται μόνο για τις παραμεθόριες περιοχές, όπως μας είπατε, αλλά, έτσι όπως πάει το πράγμα, με την Κυβέρνηση της Νέας Δημοκρατίας, στη δημόσια υγεία, μάλλον θα έχουμε, σε όλη την Ελλάδα, οπλίτες γιατρούς, διότι η κατεύθυνση, την οποία έχετε, όλη η Κυβέρνηση, είναι ο ιδιώτης παντού, ιδιώτες στην υγεία, ιδιώτες στον πολιτισμό, ιδιώτες στην παιδεία.

Επανερχόμαστε, φυσικά και στο άρθρο 27, το οποίο αφορά την εκτέλεση των αρχαιολογικών έργων από νομικά πρόσωπα δημοσίου δικαίου, με αυτεπιστασία και απολογιστικά. Μας είπατε το προφανές, δηλαδή, πως το αρχαιολογικό έργο δεν αφορά μόνο τις σωστικές ανασκαφές και πως η εν λόγω διάταξη αφορά κυρίως τα 5 Μουσεία, που με το ν. 5021, λειτουργούν σήμερα, ως νομικά πρόσωπα δημοσίου δικαίου.

Εμείς, λοιπόν, ρωτάμε για ποιο λόγο τότε δεν περιορίζουμε τη διάταξη αυτή σε συγκεκριμένα πέντε νομικά πρόσωπα δημοσίου δικαίου, ώστε να εκτελούν αρχαιολογικά έργα, συμβατά με το πλαίσιο των σκοπών τους; Γιατί, αν δεν την περιορίσετε, καταστρατηγείται ο δημόσιος χαρακτήρας εκτέλεσης των σωστικών ανασκαφών από την Αρχαιολογική Υπηρεσία, τις Εφορείες Αρχαιοτήτων και τη Γενική Διεύθυνση Αρχαιοτήτων.

Κλείνοντας, θα ήθελα να αναφέρω και να πω ότι, επειδή έχουμε αποδείξει στο ΠΑΣΟΚ ότι δεν είμαστε η αντιπολίτευση του «όχι», σαφώς, υπάρχουν και αρκετές θετικές διατάξεις, για τις οποίες θα μιλήσουμε και εκτενώς στην Ολομέλεια της επόμενης εβδομάδας και στην οποία, επιφυλασσόμαστε για την ψήφο μας. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το λόγο έχει η κυρία Ασημακοπούλου.

**ΣΟΦΙΑ ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «Ελληνική Λύση - ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ, κύριε Πρόεδρε. Συνεχίζοντας από την προηγούμενη συνεδρίαση, ώστε να ολοκληρώσουμε το σχολιασμό των άρθρων, θα ήθελα να κάνουμε μία αναφορά στα εξής: Στο άρθρο 20, λέτε ότι, με την προτεινόμενη ρύθμιση, απαγορεύεται η εμπορία εισιτηρίων, που εκδίδονται από τον Ο.Δ.Α.Π., καθώς και η άσκηση επιχειρηματικής δραστηριότητας, στο αντικείμενο της οποίας συμπεριλαμβάνεται η με οποιοδήποτε τρόπο και μέσο μεταπώληση ή ανταλλαγή των ανωτέρω εισιτηρίων.

Σε περίπτωση, μάλιστα, που χρήστης - συνεργάτης του συστήματος ηλεκτρονικού εισιτηρίου παραβιάζει τις υποχρεώσεις, που θεσπίζονται, με τη διάταξη και προβαίνει σε εμπορία των εισιτηρίων ή εκδίδει εισιτήρια με το σκοπό αυτόν, καθώς και σε περίπτωση παραβίασης των όρων και του τρόπου περαιτέρω διάθεσης μεμονωμένων ή ενιαίων ή κοινών εισιτηρίων εισόδου σε μουσεία, ο Ο.Δ.Α.Π. προβαίνει στη διαγραφή του συνεργάτη - χρήστη από το ηλεκτρονικό σύστημα διάθεσης εισιτηρίων για δύο έτη.

Προφανώς, αν ένας συνεργάτης - χρήστης παραβαίνει τους όρους διάθεσης εισιτηρίων και κάποιος άλλος προβαίνει σε εμπορία εισιτηρίων, μεταπώληση, ανταλλαγή, θα έχει και χρηματικά οφέλη, που θα είναι παράνομα. Συνεπώς, το άρθρο είναι ημιτελές, καθώς δεν προβλέπει καμία ποινική ή διοικητική κύρωση σε βάρος του παραβάτη, παρά μόνο τη διετή διαγραφή του από το ηλεκτρονικό σύστημα διάθεσης εισιτηρίων. Υπάρχει ανάγκη ποινικής και διοικητικής κύρωσης για το ως άνω πολύ σοβαρό ζήτημα.

Στο άρθρο 21, λέτε ότι επιδιώκεται, με το Μέρος Γ΄, η ρύθμιση θεμάτων για τη διασφάλιση της εύρυθμης λειτουργίας του Υπουργείου Πολιτισμού, της αποτελεσματικής υλοποίησης των έργων, που εκτελούνται από τις υπηρεσίες του Υπουργείου και η διεύρυνση της προστασίας των κινητών μνημείων. Ο οίκος δημοπρασιών Christie’s απέσυρε τέσσερα αρχαιολογικά αγγεία από νεοϋορκέζικη δημοπρασία του, προγραμματισμένη, για την Τρίτη, 9 Απριλίου, επειδή αποδείχθηκε ότι οι εν λόγω αρχαιότητες είχαν προηγουμένως περάσει και από τα χέρια του καταδικασμένου λαθρεμπόρου Gianfranco Becchina.

Ο Δρ. Χρήστος Τσιρογιάννης, Λέκτορας Αρχαιολογίας, συνεργαζόμενος με το Πανεπιστήμιο του Cambridge και ειδικός σε κλεμμένες αρχαιότητες και σε δίκτυα διακίνησης, είπε στο Guardian ότι αποδεικτικά στοιχεία για το παρελθόν των συγκεκριμένων αρχαιοτήτων υπάρχουν στην αλληλογραφία του οίκου δημοπρασιών με τον Gianfranco Becchina. Έτσι, διευρύνεται η προστασία των κινητών μνημείων;

Παρακάτω, με το άρθρο 23, παραχωρείται η κυριότητα των ακινήτων, που αναφέρονται στο άρθρο, στο Υπουργείο Πολιτισμού, ώστε στον αρχαιολογικό χώρο των Φιλίππων, να υλοποιηθεί το έργο της κατασκευής και εγκατάστασης της πυρόσβεσης, που χρηματοδοτείται από το Ταμείο Ανάκαμψης και Ανθεκτικότητας, σύμφωνα με την Αιτιολογική Έκθεση. Το θέμα, όπως αναφέραμε και κατά την πρώτη συνεδρίαση, είναι να υπάρξει ένας συλλογικός σχεδιασμός πυρόσβεσης για το σύνολο των αρχαιολογικών χώρων στη χώρα μας.

Ο σχεδιασμός προστασίας θα πρέπει να αφορά συνολικά στη διαχείριση φυσικών καταστροφών, σε αυτούς τους χώρους. Η πολιτιστική κληρονομιά μας, τόσο η κινητή, όσο και ακίνητη, μπορεί να πληγεί από τα καταστροφικά φυσικά φαινόμενα. Πυρκαγιές, πλημμύρες και σεισμοί αποτελούν τους κυριότερους παράγοντες καταστροφής και απώλειας της. Μνημεία και χώροι πολιτιστικής κληρονομιάς, που είναι κακοδιατηρημένοι, αποτελούν εν δυνάμει εστίες αυξημένου κινδύνου, σε περίπτωση εκδήλωσης κάποιου ακραίου φυσικού φαινομένου, τόσο για τους επισκέπτες, όσο και για τους εργαζόμενους σε αυτούς.

Θα πρέπει να προσδιοριστούν οι κίνδυνοι, που αποτελούν απειλή για το περιβάλλον των αρχαιολογικών χώρων, να γίνει σχετική ανάλυση διακινδύνευσης, για κάθε χώρο, να διαμοιραστούν οι αρμοδιότητες στους εμπλεκόμενους φορείς και φυσικά, να γίνονται ενέργειες πρόληψης, με τη διενέργεια ελέγχων, με σκοπό τη μείωση της πιθανότητας των καταστροφών.

Η πολιτιστική κληρονομιά, ως έννοια, συνιστά ένα πανανθρώπινο αγαθό και ανεκτίμητο τεκμήριο του παρελθόντος, έχοντας αξία ιστορική, επιστημονική, κατ’ έτος.

Να διακόψουμε και να συνεχίσουμε μετά, κύριε Πρόεδρε; Σας ζητώ συγνώμη.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Θα συνεχίσετε μετά; Εντάξει κανένα θέμα.

Το λόγο έχει η κυρία Αθανασία (Σία) Αναγνωστοπούλου, Ειδική Αγορήτρια της Κ.Ο. Νέα Αριστερά.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «Νέα Αριστερά»):** Ευχαριστώ, κύριε Πρόεδρε. Καλημέρα, κυρία Υπουργέ.

Θέλω να ξεκινήσω με ένα πράγμα. Συζητήσαμε, ξανασυζητήσαμε, ακούσαμε τους φορείς και κανένα Κόμμα εδώ, σε αυτή την Επιτροπή, κανένα από τα Κόμματα δεν ήταν εναντίον της ενίσχυσης του ελληνικού ρεπερτορίου, με τον έναν τον άλλο τρόπο, με ερωτηματικά, με όλα αυτά. Εγώ θα ήθελα να ρωτήσω, με δεδομένο αυτό, δεν χρειαζόταν να μιλήσουμε στη Βουλή, αφού δεν υπάρχει κανένα Κόμμα, που να είναι εναντίον του τραγουδιού, του ελληνικού ρεπερτορίου, της ελληνικής μουσικής δημιουργίας. Όλοι καταλαβαίνουμε τους κινδύνους από την επέλαση των ψηφιακών πλατφορμών, την επιθετική πολιτική, που έχουν οι ψηφιακές πλατφόρμες, οι μεγάλες, οι πολυεθνικές κ.λπ..

 Εγώ θα έλεγα ότι η ίδια, ως Τομεάρχης του ΣΥΡΙΖΑ, τότε, είχα καταθέσει τροπολογία δυο ή τρεις φορές, το είχε αυτό, ως δεδομένο, η Υπουργός. Δεν θα μπορούσε να μας καλέσει, αφού ετοιμαζόταν να καταθέσει ένα τέτοιο νομοσχέδιο, να συζητήσουμε; Έχω ακούσει πολλές φορές από την Κυβέρνηση, ότι δεν έχει προτάσεις η Αντιπολίτευση, είναι μονίμως αρνητική. Υπάρχει απαξίωση της Αντιπολίτευσης, ενώ εδώ στο συγκεκριμένο, υπάρχει ένα προηγούμενο.

Καταρχάς, θα ήταν πάρα πολύ καλό, γιατί και το Υπουργείο θα έβλεπε πού υπάρχουν οι αντιστάσεις και γιατί υπάρχουν αυτές οι αντιστάσεις. Θα μπορούσαμε να είχαμε κάνει μια συζήτηση, να κρατήσουμε ο καθένας, εννοείται, τις διαφορές μας και να δούμε πού μπορούμε να συμβάλλουμε στην περαιτέρω ενίσχυση του ελληνικού ρεπερτορίου. Δεν έγινε απολύτως καμία τέτοια συζήτηση και λειτούργησε πάλι ο κοινωνικός αυτοματισμός, ο ένας εναντίον του άλλου, αυτό που γίνεται πάντα.

Τα ραδιόφωνα «όχι, δεν θα μας επιβάλλετε να παίζουμε ό,τι μουσική θέλετε», τα ξενοδοχεία «είναι ιδιοκτησία μας και λοιπά», τα τηλεοπτικά κανάλια. Ενώ θα μπορούσαν αυτά ειδικά τα άρθρα, που αφορούν την ελληνόφωνη, το ελληνικό ρεπερτόριο, να γίνουν με ένα διαφορετικό τρόπο, να κρατήσουμε τις διαφορές μας, αλλά να έχουμε μία μεγάλη συναίνεση, που θα φαινόταν, εδώ στη Βουλή. Ανεξαρτήτως, αν η Υπουργός δεν ήθελε να το αναδείξει αυτό και δεν ήθελε να το συζητήσει επί της ουσίας. Εδώ, για μένα είναι το μεγάλο πρόβλημα.

 Είναι το μεγάλο πρόβλημα, γιατί όταν έχεις μία κοινωνία, η οποία έχει δεινοπαθήσει οικονομικά, όταν έχει του κόσμου τα προβλήματα, όταν έχουμε μία Κυβέρνηση, όπου ο ατομικισμός, η ατομική ευθύνη και η αριστεία είναι το έμβλημα, είναι επόμενο ότι δεν μπορείς να δημιουργήσεις σχέσεις αλληλεγγύης, γιατί αυτό θέλει αλληλεγγύη της κοινωνίας, να καταλάβει το τι γίνεται. Είναι, λοιπόν, πολύ δύσκολο να περάσει.

 Προφανώς, εμείς στηρίζουμε τα άρθρα, που αφορούν, έστω και με αυτόν τον τρόπο, την ενίσχυση της ελληνικής μουσικής δημιουργίας. Θα ήμασταν ασυνεπείς με τον ίδιο μας τον εαυτό, αν δεν το κάναμε, από τη στιγμή, που είχαμε ανοίξει το δρόμο για την ενίσχυση της ελληνικής μουσικής δημιουργίας.

Έχουμε τεράστια ερωτηματικά για το τι θα αποδώσει και πώς θα αποδώσει, όμως εμείς τα κρατάμε στην άκρη.

Το δεύτερο σημείο, που θέλω να πω, είναι για τα Συμβούλια της Άυλης Πολιτιστικής Κληρονομιάς. Θα ήταν πάρα πολύ σημαντικό να διευρυνθούν τα συμβούλια, να έχουν αυτονομία, να μην είναι ελεγχόμενα, από τον εκάστοτε Υπουργό. Αυτό είναι στοιχείο της δημοκρατικότητας, όταν λέμε για την «Άυλη Πολιτιστική Κληρονομιά», κάτι ξέρουμε και εμείς, κυρία Υπουργέ, όμως αυτή η υποτίμηση, μονίμως, ότι δεν γνωρίζουμε τι είναι η Άυλη Πολιτιστική Κληρονομιά, δεν επιτρέπεται. Ξέρετε τώρα είναι και τα «γκουγκλαρίσματα» και είναι πολύ εύκολο να το δούμε.

Άρα, είναι πολύ σημαντικό να υπάρχει δημοκρατικότητα, να υπάρχουν άνθρωποι μέσα από τους ίδιους τους Οργανισμούς Διαχείρισης και συνδικαλιστές, από την ΠΟΘΑ καθώς και από το Νομικό Συμβούλιο του Κράτους, ώστε να έχει μια άλλη συγκρότηση, που να δείχνει, καθώς αυτό είναι ζητούμενο γι’ αυτήν την εποχή, το πνεύμα της αλληλεγγύης, μεταξύ ΤΩΝ διαφορετικών φορέων και των διαφορετικών θεσμών και τα λοιπά. Δεν μας ακούσατε και δεν νομίζω ότι θα μας ακούσετε.

Τώρα πολύ σύντομα, γιατί δεν θέλω να καθυστερήσω, καθώς τα έχουμε πει όλα.

Κυρία Υπουργέ, δεν θα σχολιάσω το ότι ψηφιστήκατε με 41% και ποιοι είμαστε εμείς που μιλάμε, το τονίζω συνέχεια: Να ακούτε, όχι μόνο εσείς, αλλά γενικώς η Κυβέρνηση, η Αντιπολίτευση, οι φορείς, οι συνδικαλιστές. Έχει τεράστια σημασία, το πληρώσαμε, ως χώρα, αυτό και φάνηκε με τα Τέμπη. Δεν είναι κακό. Ίσα-ίσα, αυτό είναι η δημοκρατία.

Ξεκινήσαμε επεισοδιακά αυτή τη συνεδρίαση της Επιτροπής, ρίχνω τεράστια ευθύνη στον Πρόεδρο της Επιτροπής, γιατί για μένα, ως Βουλεύτρια, ο Πρόεδρος της Επιτροπής έχει την ευθύνη. Αυτό είναι, που σας έλεγα, ο κοινωνικός αυτοματισμός και ο κανιβαλισμός. Εχθές, διάβασα ανακοίνωση της ΠΟΕ - ΥΠΠΟ, των εργαζομένων του Υπουργείου Πολιτισμού και ανατρίχιασα. Υπουργείο Πολιτισμού! Συγγνώμη, μετά μιλάμε για βία ανηλίκων; Να διαβάζουμε για το Σύλλογο Ελλήνων Αρχαιολόγων τα «αριστερά τσόλια» και τα «αποπαίδια του Στάλιν»; Με συγχωρείτε, κυρία Υπουργέ, το λέω και σε εσάς προσωπικά.

Ο κύριος Τσακοπιάκος σας εκπροσωπεί, πάρα πολλές φορές. Είναι δυνατόν να βγαίνει μια τέτοια ανακοίνωση; Τα «αριστερά τσόλια»; Μόνο που το λέω, ανατριχιάζω. Τι να συζητήσουμε; Για ποιον πολιτισμό; Μετά, ψάχνουμε να βρούμε πώς θα σταματήσει η βία, πώς θα κάνει, πώς θα φτιάχνει, όταν μεταξύ μας, εμείς οι ενήλικες άνθρωποι, δεν έχουμε καν τη στοιχειώδη γλώσσα, τον πολιτισμό, ώστε να συνεννοηθούμε; Και όλα αυτά ξεκίνησαν, γιατί εδώ στην Επιτροπή, δεν έγινε το θεμελιώδες, το στοιχειώδες. Υπάρχουν σύλλογοι αρχαιολόγων, που δεν μας αρέσουν; Και για μένα ήρθαν στην Επιτροπή φορείς, οι οποίοι δεν ήταν του «γούστου μου», ούτε της ιδεολογίας μου, ούτε της πολιτικής μου, τίποτα. Θα έλεγα ποτέ «όχι», ώστε να μην έρθει αυτός, γιατί δεν μου αρέσει; Εγώ, την άλλη φορά, στο νομοσχέδιο Παιδείας, η ίδια κάλεσα φορέα, ο οποίος ήξερα εκ των προτέρων ότι είναι εναντίον της δικιάς μας θέσης. Δεν γίνονται αυτά τα πράγματα!

Να συζητήσουμε για τα υπόλοιπα, τα αρχαιολογικά και λοιπά, με τις άπειρες ιδιωτικοποιήσεις, ακόμα και στα πωλητήρια. Τα είπα και θα τα πω και στην Ολομέλεια. Ευχαριστώ, πάρα πολύ. Αλλά, έτσι, κύριε Πρόεδρε, δεν μπορεί η Βουλή να είναι στο ύψος αυτού, που πρέπει να είναι, ως θεσμός της δημοκρατίας. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε,την κυρία Αναγνωστοπούλου. Πρέπει να σας πω ότι δεν έχει καμία ευθύνη το Προεδρείο για το τι ανακοινώσεις βγάζει ο κάθε φορέας. Οι φορείς προτείνονται από όλες τις παρατάξεις. Εκλήθησαν 17, καθώς 10 προβλέπει ο Κανονισμός της Βουλής και κανονικά, για να πάμε στον 11ο, θα έπρεπε να έχουμε την έγκριση του Προέδρου της Βουλής. Στο πλαίσιο της δημοκρατικότητας, ώστε να ακουστούν όλες οι φωνές και όλες οι παρατάξεις, φτάσαμε στους 17.

Το αν δεν ήρθανε, το τι ανακοινώσεις βγάλανε αυτοί, που δεν κλήθηκαν, είναι δικό τους θέμα, αλλά μην το συνεχίζετε και μην προσπαθείτε …

 **ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «Νέα Αριστερά»):** Κύριε Πρόεδρε, θα μου επιτρέψετε, θα μου επιτρέψετε, πολύ ήρεμα, πάρα πολύ ήρεμα…

 **ΧΡΗΣΤΟΣ ΚΕΛΛΑΣ (Προέδρος της Επιτροπής):** Ηρεμότατα.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «Νέα Αριστερά»):** Από δω, από την Επιτροπή μας, ξεκίνησαν όλα. Εγώ δεν σας κατηγόρησα για το τι έβγαλε η ΠΟΕ ΥΠΠΟ ούτε γι’ αυτή τη φρασεολογία. Εγώ λέω, ότι από την Επιτροπή μας ξεκίνησαν όλα. Ο υπεύθυνος είσαστε εσείς ειδικά, όταν όλα σχεδόν τα Κόμματα καλούν ένα Σύλλογο. Μα, έχουμε ένα νομοσχέδιο, που το μισό και πλέον αφορά σε αρχαιολογικά θέματα, πολιτιστική κληρονομιά και δεν καλείται ούτε μισός. Ούτε μισός. Με συγχωρείτε, είμαστε αφελείς; Μας θεωρείτε δεύτερης κατηγορίας, ότι δεν είμαστε άριστοι, αλλά μη θεωρείτε τώρα ότι δεν καταλαβαίνουμε κιόλας ! Ευχαριστώ. Μην το συνεχίσουμε, μην τον συνεχίσουμε.

**ΧΡΗΣΤΟΣ ΚΕΛΛΑΣ (Προέδρος της Επιτροπής):** Όχι, δεν θα το συνεχίσουμε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «Νέα Αριστερά»):** Πραγματικά, είναι θλιβερό να διαβάζω για «αριστερά τσόλια και αποπαίδια του Στάλιν».

**ΧΡΗΣΤΟΣ ΚΕΛΛΑΣ (Προέδρος της Επιτροπής):** Η Πανελλήνια Ομοσπονδία Εργαζομένων του Υπουργείου Πολιτισμού δεν ήταν πρόταση της Πλειοψηφίας, έτσι για να διευκρινίσουμε ορισμένα πράγματα.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «Νέα Αριστερά»):** ….. απαντάτε σε πράγματα, που δεν είπα...

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Τι λέτε τώρα, πραγματικά, τι κάνει «νιάου -νιάου στα κεραμίδια», μας κοροϊδεύετε τώρα;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «Νέα Αριστερά»):** Δεν είπα εγώ ότι τον καλέσατε εσείς.

**ΧΡΗΣΤΟΣ ΚΕΛΛΑΣ (Προέδρος της Επιτροπής):** Τι εννοείτε κάνει «νιάου -νιάου στα κεραμίδια»;

 **ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Μα, τι λέτε τώρα, όλα τα Κόμματα ήταν εδώ, χτυπιόμασταν όλοι και θέλαμε να έρθουν οι Σύλλογοι Αρχαιολόγων και εσείς τώρα επιμένετε; Ξανά, η ιδία ιστορία.

**ΧΡΗΣΤΟΣ ΚΕΛΛΑΣ (Προέδρος της Επιτροπής):** Επαναλαμβάνω, ότιη Πανελλήνια Ομοσπονδία Εργαζομένων του Υπουργείου Πολιτισμού δεν ήταν πρόταση της Πλειοψηφίας και σταματώ εδώ.

Θα δώσω τον λόγο, αν επιτρέπετε, στον κ. Τσιρώνη, γιατί είναι ομιλητής στην Ολομέλεια, στο νομοσχέδιο, που συζητείται. Συμφωνείτε;

Ωραία. Κύριε Τσιρώνη, έχετε τον λόγο.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής Κ.Ο. «Δημοκρατικό Πατριωτικό Κίνημα** **«Νίκη»):** Ευχαριστώ πολύ, όλους τους συναδέλφους. Κύριε Πρόεδρε, κύρια Υπουργέ, κυρίες και κύριοι συνάδελφοι, στο παρόν νομοσχέδιο, αυτό που καθίσταται εμφανές, είναι πως ο κύριος σκοπός του περιορίζεται στο να διασφαλιστούν έσοδα σε Οργανισμούς Πνευματικής Ιδιοκτησίας, με την καταβολή χρηματικών ποσών, ανάλογα τους μορφότυπους, που καλούνται οι εμπλεκόμενοι φορείς να υποβάλλουν και τίποτε άλλο.

 Ειδικά, στις επιχειρήσεις τις ιδιωτικές, όπως τα τουριστικά καταλύματα και οι ξενοδοχειακοί χώροι, που φορολογούνται και τροφοδοτούν, ούτως η άλλως, με έσοδα τους άλλους φορείς, αυτός ο παρεμβατισμός είναι απαράδεκτος, μη δημοκρατικός και αντισυνταγματικός. Αποτέλεσμα είναι, σε συνδυασμό με τις ισχύουσες πρακτικές καταβολής οφειλών, σε άλλες εταιρείες πνευματικών δικαιωμάτων, η σίγαση εκτέλεσης μουσικής να αποτελεί μονόδρομο, για την πλειοψηφία των μικρών επιχειρήσεων του συγκεκριμένου κλάδου.

Το παρόν νομοσχέδιο χωρίζει σε κατηγορίες τη μουσική και τους δημιουργούς, όχι μόνο τους Έλληνες με τους αλλοδαπούς, αλλά και τους ίδιους τους Έλληνες μεταξύ τους, εισάγοντας, κατά παράβαση των αρχών της αναγκαιότητας και της αναλογικότητας, περιορισμούς απολύτως ασυμβίβαστους, με τη λειτουργία μιας δημοκρατικής κοινωνίας. Με αυτό, εισάγεται μια σειρά υποχρεώσεων, με διακηρυγμένο στόχο, την ενίσχυση του ελληνόφωνου τραγουδιού και τη διάχυση της ελληνικής γλώσσας.

 Εντούτοις, από τις διατάξεις του γίνεται φανερό ότι όχι απλώς δεν υπάρχει μέριμνα για την επίτευξη των διακηρυγμένων στόχων του νομοσχεδίου, αλλά, αντίθετα, φαίνεται πως πραγματική επιδίωξη αποτελεί απλά η παρέμβαση στις διανομές πνευματικών δικαιωμάτων των Οργανισμών Συλλογικής Διαχείρισης, προς όφελος των δημιουργών ελληνόφωνων τραγουδιών και εις βάρος των δημιουργών ξενόφωνων.

 Ειδικότερα, σύμφωνα με το νομοσχέδιο, οι επιχειρήσεις των άρθρων 8, 9, 10 και 11 οφείλουν να αποδείξουν τη συμμόρφωση τους στην υποχρέωση δημόσιας εκτέλεσης ελληνόφωνου ρεπερτορίου, σε ποσοστό άνω του 40%, υποβάλλοντας κατάλογο των τραγουδιών, που έχουν εκτελέσει, δημόσια. Αν δηλώσουν ότι έχουν εκτελέσει ελληνόφωνο ρεπερτόριο, σε ποσοστό κάτω του 40% ή παραλείψουν να υποβάλουν τη σχετική δήλωση, απειλούνται με πρόστιμο. Αντίθετα, καμία κύρωση δεν επιφυλάσσει ο νόμος, σε περίπτωση ανακριβούς δήλωσης του εκτελούμενου ρεπερτορίου.

 Με αυτόν τον τρόπο, το προτεινόμενο νομοσχέδιο, στην ουσία, δίνει το ελεύθερο στους επιχειρηματίες να παίζουν οποιοδήποτε ρεπερτόριο επιθυμούν, αλλά να δηλώνουν ότι εκτελούν ελληνόφωνο ρεπερτόριο, σε ποσοστό άνω του 40%.

Μια τέτοια πρακτική, όμως, εκτός του ότι θα επιτρέπει στις επιχειρήσεις να εκφεύγουν των υποχρεώσεών τους, ακυρώνοντας την ίδια την αποτελεσματικότητα και εντέλει την αναγκαιότητα του νόμου, θα οδηγήσει σε διανομές από τους Οργανισμούς Συλλογικής Διαχείρισης, που διαμορφώνονται, όχι με βάση την πραγματική χρήση του ρεπερτορίου των δικαιούχων, αλλά βάσει της πλασματικής εικόνας των ανέλεγκτων δηλώσεων των επιχειρήσεων.

Αποτέλεσμα θα είναι οι Έλληνες δημιουργοί ορχηστρικών ή ξενόφωνων τραγουδιών και φυσικά όλοι οι αλλοδαποί δημιουργοί να λαμβάνουν μειωμένες αμοιβές, ενώ ένα μέρος από τις αμοιβές, που αντιστοιχούν στη χρήση των δικών τους έργων, θα καταβάλλεται σε δημιουργούς ελληνόφωνων τραγουδιών, οι οποίοι, κατά παράβαση κάθε έννοιας νομιμότητας, θα εισπράττουν δικαιώματα, ακόμα και χωρίς να έχουν χρησιμοποιηθεί τα έργα τους.

Αξίζει δε να σημειωθεί, ότι οι ανωτέρω προβληματικές συνέπειες του νομοσχεδίου δεν θα απαλείφονταν, με την προσθήκη, στις προτεινόμενες διατάξεις, προβλέψεων για κυρώσεις, σε περίπτωση ανακριβούς δήλωσης, καθώς είναι απολύτως αδύνατο να υπάρξει εν τοις πράγμασι διασταύρωση των δηλώσεων των επιχειρήσεων με το εκτελούμενο ρεπερτόριο.

Επιπλέον, οι ανωτέρω διατάξεις είναι τόσο πρόχειρες και αόριστες, που δεν ορίζεται καν το χρονικό διάστημα, εντός του οποίου θα πρέπει να κριθεί η υποχρέωση εκτέλεσης ελληνόφωνων τραγουδιών, σε ποσοστό άνω του 40%. Πουθενά, δεν αναφέρεται, αν η υποχρέωση αφορά τη μουσική, που εκτελείται, σε διάστημα μίας ημέρας, ενός μήνα, έξι μηνών ή ενός έτους, κριτήριο αναγκαίο για τη διαπίστωση της συμμόρφωσης κάθε επιχείρησης με το νόμο.

Η ουσιαστική προώθηση του ελληνόφωνου τραγουδιού σε όλα του τα είδη, λαϊκό, έντεχνο, παραδοσιακό, δεν θα αποδειχθεί αποτελεσματική, αν περιοριστεί μόνο σε επιμέρους μέτρα ενίσχυσης των ποσοστών ακροαματικότητας των υπαρχόντων και της δημιουργίας νέων τραγουδιών ή της καταβολής των πνευματικών συγγενικών ή εκτελεστικών δικαιωμάτων των συντελεστών τους.

Τα πολιτιστικά αγαθά, στην περίπτωσή μας, τραγούδι και μουσική, αλλά και ο χορός, δεν επιβάλλονται, αλλά επιλέγονται και για να επιλεχθούν, οφείλουν, με κατάλληλους έμμεσους ή άμεσους τρόπους, να προωθηθούν, αλλά κυρίως να καλλιεργηθούν. Ως πρώτο βήμα, θεωρούμε απολύτως αναγκαία τη συμπερίληψη στο νέο νομοσχέδιο της έννοιας του «χοροτράγουδου», δεδομένου ότι πλέον του 40% των καταγεγραμμένων στοιχείων στον κατάλογο της Άυλης Πολιτιστικής κληρονομιάς του Υπουργείου Πολιτισμού, έχουν να κάνουν με το χορό.

Δεύτερο βήμα είναι η καλλιέργεια του ελληνόφωνου τραγουδιού, από την παιδική και σχολική ηλικία, σε συνεργασία με το Υπουργείο Παιδείας. Το ελληνόφωνο τραγούδι, η μουσική, το «χοροτράγουδo» και το «χοροδρώμενο» αποτελούν δραστηριότητες, με τις οποίες τα μικρά παιδιά, εύκολα θα εξοικειωθούν, αν τα διδαχθούν, με τον κατάλληλο τρόπο, στα πλαίσια της τυπικής, αλλά και της άτυπης εκπαίδευσης. Η ένταξη της διδασκαλίας παραδοσιακού τραγουδιού και χορού στην εκπαίδευση είναι εξαιρετικά ωφέλιμη για τους μαθητές, καθότι δεν προάγει μόνο τον πολιτισμό και την ταυτότητά τους, αλλά με το τρίπτυχο «λόγος, μέλος, κίνηση», αναπτύσσουν δεξιότητες, που τους βοηθούν, ιδιαίτερα, στην αισθητική καλλιτεχνική τους εξέλιξη και στην κοινωνικοποίηση τους.

Τρίτο βήμα, η ποιοτική αναβάθμιση και ενίσχυση των ζωντανών εκείνων δράσεων, όπως τα φεστιβάλ, οι εκδηλώσεις, τα πανηγύρια, που σχετίζονται με το ελληνόφωνο τραγούδι και την Άυλη Πολιτιστική κληρονομιά. Αν, όπως αναφέρεται στο σχεδιασμό του νομοσχεδίου, η διάχυση της ελληνικής γλώσσας αφορά και τους επισκέπτες του εξωτερικού, στα πλαίσια του Πολιτιστικού Τουρισμού, το παρόν νομοσχέδιο αποτελεί χρυσή ευκαιρία, για την αξιοποίηση των αναρίθμητων σεμιναρίων ελληνικού χορού, που πραγματοποιούνται, στην Ευρώπη και την Αμερική, σε ομογενείς και αλλοδαπούς.

Η πολιτεία, όμως, μέχρι σήμερα, δείχνει να αγνοεί αυτή τη δραστηριότητα. Επιτρέψτε μας να επιμείνουμε στην ανάγκη προστασίας και ανάδειξης του δημοτικού χορού, την οποία οφείλει η ελληνική πολιτεία, σε όλους αυτούς, που, χρόνια ολόκληρα, αγωνίζονται, χωρίς κρατικές επιχορηγήσεις, αλλά μόνο από φιλότιμο και αγάπη, να διατηρούν να διασώζουν και να μεταδίδουν, από γενιά σε γενιά, την παράδοση εν γένει, χωρίς να την παραποιούν.

Γι’ αυτό καθίσταται επιτακτική η προσθήκη μέτρων, για τη διαφύλαξη και την ανάδειξη του δημοτικού χορού, ως σημαντικού στοιχείου της πολιτιστικής μας ιδιαιτερότητας.

Ένα τελευταίο, που θα ήθελα, για το άρθρο 24, στο οποίο προβλέπεται η παροχή επιδόματος στους Υπαλλήλους του Υπουργείου Πολιτισμού, που θα εργάζονται σε Δήλο και Καστελόριζο. Ωστόσο, μένει εκτός οποιασδήποτε ευνοϊκής ρύθμισης το προσωπικό του Υπουργείου Πολιτισμού, που εργάζεται στο Άγιο Όρος, όπου η εργασία παρουσιάζει εξαιρετικά ειδικές συνθήκες, λόγω της δυσκολίας πρόσβασης και μετακινήσεων και λόγω των ειδικών συνθηκών διαμονής.

Αυτό που ζητούν οι εργαζόμενοι, που μεταβαίνουν και εργάζονται εκεί, στο Άγιο Όρος, είναι διπλάσια ημερήσια αποζημίωση εκτός έδρας ή μηνιαίο επίδομα ειδικών συνθηκών. Επίσης, την αποζημίωση του προσωπικού, κατά τις ημέρες Σάββατο και Κυριακή και λοιπών εξαιρέσιμων ημερών, την αύξηση των ημερών εκτός έδρας, στο Άγιο Όρος, από 60 σε 200 και τη δυνατότητα υπερωριακής εργασίας και αποζημίωσης.

 Σας παρακαλώ, αν μπορείτε, να προβλέψετε και αυτούς στο άρθρο 24. Σας ευχαριστώ πολύ.

Στο σημείο αυτό έγινε η β΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Βλαχάκος Νικόλαος, Γιάτσιος Ιωάννης, Γιώργος Ιωάννης, Δεληκάρη Αγγελική, Ευθυμίου Άννα, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κέλλας Χρήστος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Μονογυιού Αικατερίνη, Οικονόμου Θωμαϊς (Τζίνα), Πασχαλίδης Ιωάννης, Ράπτη Ζωή, Σπάνιας Αριστοτέλης (Τέλης), Στυλιανίδης Ευριπίδης, Συρίγος Ευάγγελος (Άγγελος), Τσιάρας Κωνσταντίνος, Τσιλιγγίρης Σπυρίδων (Σπύρος), Βέττα Καλλιόπη, Θρασκιά Ουρανία (Ράνια), Καλαματιανός Διονύσιος – Χαράλαμπος, Μάλαμα Κυριακή, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Κομνηνάκα Μαρία, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Αναγνωστοπούλου Αθανασία (Σία), Τζούφη Μερόπη, Τσιρώνης Σπυρίδων, Κόντης Ιωάννης, Χαλκιάς Αθανάσιος, Κεφαλά Γεωργία (Τζώρτζια), Μπιμπίλας Σπυρίδων και Μανούσος Γεώργιος.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε τον κύριο Τσιρώνη.

Ο λόγος τώρα στον κ. Κόντη, Ειδικό Αγορητή της Κοινοβουλευτικής Ομάδας «ΣΠΑΡΤΙΑΤΕΣ».

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ, κύριε Πρόεδρε. Κυρία Υπουργέ, κυρίες και κύριοι συνάδελφοι, θα είμαι σύντομος, νομίζω έχω πει όσα έπρεπε να έχω πει για το νομοσχέδιο αυτό, γιατί θα φύγω σε λίγο για την Επιτροπή δίπλα που είμαι και δεν θα σας ακούσω, θα σας ακούσω μετά, κυρία Υπουργέ.

Το νομοσχέδιο αυτό, όπως είπαμε, έχει σκοπό τη διασφάλιση του ελληνικού τραγουδιού, τη διαφύλαξη του και την ανάδειξη της άυλης πολιτιστικής κληρονομιάς μας, που μέσα σε αυτή δεν είναι μόνο το τραγούδι, σίγουρα. Η άυλη πολιτιστική κληρονομιά μας έχει θέατρο, έχει τραγωδία, όλα τα αρχαία ιστορικά, που έχουμε διαφυλάξει, τόσα χρόνια. Σοφοκλή, Αισχύλο.

Αυτό που θα πρέπει να δούμε και που μου κάνει εμένα μεγάλη εντύπωση είναι το πώς μπορούμε να διαφυλάξουμε, να προστατεύσουμε και να αναδείξουμε την άυλη πολιτιστική κληρονομιά, όταν στο 80% της στόχευσης πού θα παίζονται αυτά τα τραγούδια, υπάρχει ο ξενοδοχειακός χώρος, τα αεροδρόμια, οι συγκοινωνίες, τα οποία σίγουρα είναι ένα πέρασμα, για λίγες μέρες, κάποιων ξένων. Και πού θα συνεισφέρουν στη διαφύλαξη του τραγουδιού μας; Άντε, να αρέσουν σε κάποιους ξένους, να αγοράσουν και ένα δίσκο, αν τους αρέσει.

Γι’ αυτό εγώ είχα την απορία. Σίγουρα, η ελεύθερη οικονομία μπορεί να μην το επιτρέπει. Γιατί δεν το διευρύνουμε αυτό και στα μαγαζιά, στα οποία πηγαίνουν οι νέοι μας; Αυτό είναι το πιο σημαντικό. Οι νέοι μας είναι αυτοί, που ακούνε και δεν έχουν τη δυνατότητα να ακούσουν από το ίντερνετ, σήμερα, ούτε Χατζιδάκι ούτε Θεοδωράκη. Αυτούς δεν τους ξέρουν, σήμερα, κυρία Υπουργέ. Αυτό, λοιπόν, πιστεύω ότι θα πρέπει να το βάλουμε, έστω σε ένα μικρό ποσοστό, σε μέρη, που συχνάζουν οι νέοι, σε καφετέριες. Δεν θα κάνει κακό, αν το βάλουμε. Έστω, δυνητικά, εάν θέλουν οι ιδιοκτήτες και ας πούνε αυτοί ότι δεν θέλουν να βάζουν και να βάζουν μόνο τραπ. Εγώ τυχαίνει να πηγαίνω να συναντηθώ με φίλους παλιούς σε μαγαζιά, στα οποία πηγαίναμε από μικροί, αλλά πλέον βλέπω ότι έχουν αλλάξει τελείως και έχει διώξει και τον κόσμο, αυτό το οποίο, επειδή συνηθίζουν οι νέοι να ακούνε, έχει επικρατήσει. Αυτό, νομίζω, ότι είναι ένας τρόπος διαφύλαξης. Δεν νομίζω ότι θα κάνει κακό. Καλό θα κάνει. Τα παιδιά μας πρέπει να έχουν τέτοια ακούσματα.

Πιστεύω ότι η βία, σήμερα, των νέων και η βία, που έχει μεγαλώσει στη ζωή μας, γενικά, έχει επηρεαστεί από τα ακούσματα και τις εικόνες, που βλέπουν, είτε είναι έργα κινηματογραφικά είτε είναι σειρές. Η βία έχει γίνει μπανάλ. Βλέπουμε το έγκλημα να είναι κάτι κοινό, κάτι απλό, κάτι καθημερινό, να το αποδεχόμαστε, σήμερα. Όταν σε μια παλαιότερη εποχή θα βλέπαμε νέους να τσακώνονται μεταξύ τους, να μαχαιρώνει ένας τον άλλον, μπορεί να έπαιζε 15 μέρες, στα πρωτοσέλιδα των εφημερίδων. Σήμερα, περνάει στα «ψιλά». Όλα αυτά μας ανησυχούν. Προσωπικά, εγώ ανησυχώ, έχοντας παιδιά και όχι για αυτά, εμένα έχουν μεγαλώσει τα παιδιά μου, ένα μικρό έχω. Αλλά ξέρω πόσο υποφέρουν οι γονείς να τα μεγαλώσουν και πόσο άσχημα θα αισθανθούν, αν κάποιος εξασκήσει βία επάνω τους, ειδικά στα κορίτσια μας ή αν τα παιδιά μας γίνουν βίαια και βγουν έξω από τις αρχές, που τους δώσαμε. Για μένα, αυτό είναι το πιο βασικό σχόλιο στο νομοσχέδιο, όσο και αν φαίνεται πολύ μικρό και πολύ ανούσιο. Εμένα μου έκανε εντύπωση.

Τώρα, όσο για τα άλλα θέματα των ποσοστώσεων κλπ., αυτά μένει να τα βρουν οι ειδικοί. Εγώ δεν είμαι ειδικός, σε αυτά τα θέματα.

 Άκουσα τους φορείς, είδα και τις ανησυχίες τους. Πραγματικά, επιμερίζονται κυρίως στο άρθρο 14, παράγραφος 5, με το μηχανάκι, που θα κάνει την καταγραφή και θα βγάζει το τι παίζεται. Δεν μπορώ να το περιγράψω, ακριβώς. Είδα, πάντως ότι δεν το δέχονται. Επιθυμούν τον ανθρώπινο παράγοντα να υπεισέλθει εκεί και νομίζω ότι μπορούμε να κάνουμε μία παρέκκλιση από την τόσο μεγάλη ψηφιοποίηση, άσχετα, αν αυτό θα βοηθήσει στην καταγραφή και μπορεί να είναι ένα καλό εργαλείο για εσάς.

Στο θέμα τώρα του Β΄ Μέρους του νομοσχεδίου. Πιστεύω ότι δεν θα μας έκανε κακό να έρθουν ακόμα και κάποιοι ακραίοι. Μην ξεχνάτε ότι και μας «ακραίους» μας χαρακτηρίζουν. Και εγώ δεν αισθάνομαι καλά, όταν βλέπω να με χαρακτηρίζουν, γιατί ξέρω ότι δεν είμαι ακραίος. Θα ήθελα να ακούσω τη γνώμη και αυτών, που αποκαλούμε «ακραίους». Ας πούμε, εγώ άκουσα στο νομοσχέδιο του Υπουργείου Παιδείας, «ακραίους», υποτίθεται, αντίπαλούς μας, φοιτητές, που ήρθαν από το Σύλλογο «Λαμπράκης», που ήξερα τι ήταν πολιτικά και πήρα πολύ περισσότερα πράγματα από άλλους, οι οποίοι θεωρητικά θα ήταν κοντά στη δική μου ιδεολογία. Άκουσα τις ανησυχίες των παιδιών και αυτό είναι κάτι, που είναι καλό στη δημοκρατία.

Να πω, λοιπόν, ότι μου έκανε επίσης εντύπωση για ποιο λόγο, στο άρθρο 19, επειδή είδα όλα τα σχόλια εκεί, τα οποία δεν έγιναν δεκτά, με καλή προαίρεση, δεν γίνονται δεκτοί, έστω και μέσω του ΑΣΕΠ, οι ήδη υπάρχοντες υπάλληλοι, οι οποίοι θα μπορούσαν να στελεχώσουν την πρόσληψη, που θα γίνει. Γιατί είδα πάνω στις παρατηρήσεις τους, λέει, πως «δεν είναι δυνατόν, έχει οριστεί από το ΑΣΕΠ ότι πρέπει να γίνει διαφορετικά η πρόσληψη». Θα μπορούσαν να συμμετάσχουν, αν είναι δυνατόν, και αυτοί στον ΑΣΕΠ. Όπως επίσης, γιατί να είναι απαραίτητη μόνο η χρήση της αγγλικής, ενώ θα μπορούσε να είναι και η χρήση άλλων γλωσσών, έστω εκεί. Γιατί, σας είπα, ότι ειδικά οι Νοτιαμερικανοί, οι Κινέζοι και άλλοι λαοί δεν μιλάνε αγγλικά. Έρχονται εδώ και προσπαθούν να μιλήσουν, μέσω μεταφραστών του κινητού. Καλό θα ήταν να υπάρχει και η Ισπανική, που είναι σήμερα πολύ διαδεδομένη γλώσσα.

Δεν θα προχωρήσω στα άλλα θέματα. Θα τα πούμε στην Ολομέλεια. Σας ευχαριστώ, που με ακούσατε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Και εμείς σας ευχαριστούμε, κύριε Κόντη. Το λόγο έχει η Ειδική Αγορήτρια της Πλεύσης Ελευθερίας, η κυρία Γεωργία Κεφαλά.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστούμε πάρα πολύ, για την ευκαιρία του λόγου. Ήθελα να κάνω κι εγώ μια επισήμανση, επειδή είναι ένα θέμα, που με καίει πάρα πολύ και καίει χιλιάδες συναδέλφους μου. Δεν έχω καμία διάθεση να κάνω αντιπολίτευση, με τη στενή έννοια. Θα ήθελα να πω, ότι πολλά φαινόμενα κοινωνιοπαθολογίας, τα οποία αντιμετωπίζουμε, ως αρρώστια, ενώ είναι το σύμπτωμα στα προβλήματα, που έχουμε στην κοινωνία μας, θα λύνονταν, ίσως, με κουλτούρα συνεργασίας, το οποίο είναι κάτι πολύ σημαντικό και κάτι που μας λείπει και θα έπρεπε, ίσως, να το καλλιεργήσουμε εμείς οι Έλληνες.

Να πω, λοιπόν και ένα σχόλιο, σύμφωνα με όσα έχω ακούσει εδώ. Ένας επιστήμονας, που μπαίνει στη διαδικασία να μελετήσει τον πολιτισμό μιας άλλης φυλής, έχει ένα δύσκολο καθήκον. Το δύσκολο καθήκον αυτό είναι το να είσαι αμερόληπτος. Να μην κρίνεις και να μη συγκρίνεις τα δικά σου βιώματα, τις δικές σου πεποιθήσεις, με αυτό, που πρέπει να παρατηρήσεις και πρέπει να καταγράψεις. Αυτό είναι σπουδαίο για όλους μας. Είναι μια κατάσταση του νου, που πρέπει να βρίσκονται και οι λειτουργοί του δικαστικού συστήματος και του πολιτικού συστήματος. Δεν είμαστε εδώ, για να κρίνουμε ποιος είναι άξιος να ακούγεται και ποιος όχι. Δεν μπορούμε να μπούμε, σε αυτή τη διαδικασία και δεν πρέπει. Και μιλάω, βέβαια και για τη μουσική και για τον λόγο και για όλες τις εκφάνσεις της κοινωνικής μας ζωής. Υποχρέωσή μας είναι να είμαστε σίγουροι πως όλοι οι πολίτες αυτής της χώρας απολαμβάνουν τα ίδια δικαιώματα. Είναι υποχρέωσή μας να φτιάξουμε μια καινούργια γενιά, που μπορεί να κρίνει τι είναι άξιο να υπάρχει και να ακούγεται και όχι να κρίνουμε εμείς στη θέση τους.

Το νομοσχέδιο, όπως ακούσατε και από τους φορείς, βάζει σε κάποια τάξη το χάος και την αταξία, που επικρατεί, στο ελληνικό τραγούδι.

Θα μου επιτρέψετε και σήμερα να ασχοληθώ περισσότερο με την ελληνική μουσική, γιατί δεν έχουμε πολλές ευκαιρίες να μιλήσουμε γι’ αυτήν. Δεν υπήρχε καμία πρόβλεψη, κανένα πλαίσιο, καμία οργάνωση. Αυτό, που έχουμε εδώ, είναι ένα πρώτο βήμα.

Η πανδημία έδειξε ξεκάθαρα την παντελή έλλειψη της πολιτείας, σε επίπεδο εκπαίδευσης των καλλιτεχνών, σε επίπεδα ασφάλισης, πρόνοιας και εργασιακού πλαισίου και καταγραφής του έργου τους - πράγμα πολύ σημαντικό για τον πολιτισμό της χώρας μας. Η πανδημία και το Μητρώο, που ακολούθησε, έδειξε την παντελή άγνοια της πολιτείας, για εμάς και το επάγγελμά μας. Οι περισσότεροι δημιουργοί και εκτελεστές, πυλώνες του ελληνικού τραγουδιού, ως ανασφάλιστοι, δεν είχαν καν δικαίωμα στο επίδομα των 500 ευρώ και έπρεπε να παραμείνουν, σε αυτή την κατάσταση, για 3 χρόνια. Ήταν ένα τεράστιο πρόβλημα, που αντιμετωπίσαμε όλοι.

 Ήταν η πρώτη φορά, που κλονίστηκα και εγώ, μπροστά στην επιλογή των παιδιών μου να γίνουν μουσικοί. Ήμουν έτοιμη και εγώ να πω στα παιδιά μου «καλή η μουσική, βρε παιδί μου, αλλά βρες μια δουλειά».

Γι’ αυτό, λοιπόν, από υποχρέωση να μη γίνει η τέχνη άφαντη και οι καλλιτέχνες χομπίστες, πρέπει να πάρουμε, οπωσδήποτε, μέτρα. Χαιρόμαστε, που τα μέτρα αυτά δεν έχουν την έννοια της υποχρεωτικότητας, όπως νομίζουν κάποιοι, αλλά της ελεύθερης επιλογής. Δεν υποχρεώνουν τους χρήστες να παίξουν ελληνόφωνη μουσική, αλλά επιχειρεί να τους δώσει κίνητρα. Και λέω «επιχειρεί», διότι κάποια από τα μέτρα αυτά, που βασίζονται, στο γαλλικό μοντέλο χρήσης της μουσικής, βασίζονται στα ήδη λυμένα προβλήματα του κλάδου. Είναι το κερασάκι στην τούρτα, όχι η βάση της. Δεν πειράζει. Εμείς ξεκινάμε από εκεί. Ελπίζουμε ότι θα έχουμε ένα ωραίο χτίσιμο στο θέμα αυτό.

Θα βελτιώσει, σημαντικά, τα ποσοστά και τα έσοδα των καλλιτεχνών, θα αρχειοθετήσει τους υπάρχοντες - πράγμα σημαντικό και απαραίτητο. Αλλά, πρέπει τα κίνητρα αυτά να είναι περισσότερα και πιο δελεαστικά, όχι για να κερδίσει κάποιος, αλλά για να σωθεί η καλλιτεχνική παραγωγή, που εκεί είναι το μεγάλο μας ζήτημα.

Ελάτε λίγο στη θέση μας. Πρέπει να βάλει ένας καλλιτέχνης -καταξιωμένος ή μη- το χέρι στην τσέπη και να δώσει το λιγότερο 5.000 ευρώ, αν έχει ο ίδιος τα μέσα -κάποιο home στούντιο, για παράδειγμα - για να βγάλει 7, 8 τραγούδια. Kαι αν θέλει να κάνει και ένα βιντεοκλίπ, θα πρέπει να δώσει τα διπλάσια λεφτά. Και αφού παραχθεί το πολυπόθητο άλμπουμ, στο οποίο έχεις ακουμπήσει και επενδύσει όλες σου τις οικονομίες, πρέπει να μπεις σε έναν άνισο, απέλπιδo αγώνα, να κοινοποιήσεις τη δουλειά του. Τελικά, καταλήγουμε στο χάος των ψηφιακών πλατφορμών. Ο καλλιτέχνης ελπίζει πως θα καταφέρει να ξαναμαζέψει χρήματα, για να κάνει το επόμενο άλμπουμ, όπου ίσως καταφέρει να είναι πιο τυχερός.

Μπορείτε να φανταστείτε πώς είναι να ζεις, με αυτή την ανασφάλεια; Πώς είναι να ζεις χωρίς λεφτά, αλλά και χωρίς αναγνώριση της δουλειάς σου; Να καταθέτεις την ψυχή σου, να απογυμνώνεσαι, για να επικοινωνήσεις και να βρίσκεις πόρτες κλειστές; Ποιος τρελός θα επέμενε, σε αυτές τις συνθήκες; Εμείς. Δεν είναι ψώνιο αυτό, είναι αγάπη, είναι ελευθερία και μόνον οι καλλιτέχνες μένουν, σε αυτήν τη δύσκολη θέση, από επιλογή, δεκαετίες τώρα.

Νομίζω πως ήρθε καιρός να έχουμε το θάρρος να τους κοιτάξουμε και να τους ακούσουμε. Τουλάχιστον, να βοηθήσουμε τα νέα παιδιά, να τους πούμε πως η μουσική έχει αξία και να το εννοούμε - να μην ντρεπόμαστε που το λέμε.

Γι’ αυτό επιμένουμε να διασαφηνιστεί το ποιος θεωρείται νέος καλλιτέχνης, εφόσον η καλλιτεχνική δημιουργία είναι συλλογικό έργο. Και ελπίζουμε να μη θεωρείται μόνο εκτελεστής ή μόνο ο δημιουργός, συνθέτης ή στιχουργός, αλλά να πάρουν όλοι το μερίδιο δημοσιότητας, που δικαιούνται, σε μια σωστή διαχείριση.

Να ενισχυθούν οι νέοι καλλιτέχνες, με αυτή την ευνοϊκή ρύθμιση, ραδιοφωνικά, αλλά για περισσότερο χρονικό διάστημα, που να αγγίζει -γιατί όχι- και τους 18 μήνες. Αλλά και να υπάρχει ευνοϊκότερη μεταχείριση, σε νέους καλλιτέχνες, που δεν έχουν τη στήριξη κάποιας δισκογραφικής εταιρείας. Θα μπορούσε κι αυτός να είναι ένας όρος, σε αυτήν τη ρύθμιση.

Επίσης, να ζητήσουμε, κάποια στιγμή, στο μέλλον, το Υπουργείο Πολιτισμού να επιχορηγήσει την εγχώρια παραγωγή, όχι μόνο θέατρα και κινηματογράφο –που, πολύ σωστά, επιχορηγούνται – αλλά και δισκογραφία, έστω, με συγκεκριμένες προϋποθέσεις. Αυτό θα δώσει μια ανάσα στο τελματωμένο σύστημα παραγωγής δίσκων.

Θα τονίσουμε, άλλη μια φορά, την αποτρεπτικότητα, που φοβόμαστε όλοι ότι θα έχει το επιθυμητό αποτέλεσμα, το άρθρο 14, παράγραφος 5, με τη χρήση συσκευών καταμέτρησης και ελέγχου. Και αυτό το λέμε για όσους δεν γνωρίζουν, επειδή ακούω διάφορα, ότι θα υπάρχουν κι άλλα μηχανάκια συσκευής καταμέτρησης από τους Οργανισμούς Διαχείρισης. Οπότε, τα πράγματα θα μπερδευτούν, ίσως. Γι’ αυτό οι φορείς δεν το θέλουν, διότι θα περιπλέξει και τους χρήστες και τους καλλιτέχνες ακόμα περισσότερο και μπορεί να λειτουργήσει αρνητικά.

Ας ενισχύσουμε τις μικρές ανεξάρτητες εταιρείες δίσκων. Άλλο ένα πολύ σημαντικό θέμα και συγκεκριμένα του βινυλίου, που, όπως γνωρίζετε όλοι, έχει επανέλθει στην αγορά πάρα πολύ δυναμικά και που, ήδη, αντιμετωπίζει προβλήματα. Διότι έχουν μπει οι μεγάλες εταιρείες, τα θηρία αυτά, που δεν αφήνουν τίποτε άλλο να υπάρξει και όλες οι μικρές εταιρείες, που στήριξαν, όλα αυτά τα χρόνια, στο διάστημα της κρίσης, στην αλλαγή της τεχνολογίας, δηλαδή, όταν καταργήθηκε ουσιαστικά το βινύλιο και ήρθε η τεχνολογία του CD και αργότερα της ψηφιακής εκμετάλλευσης, όταν, λοιπόν αυτές οι εταιρίες επέμεναν, για χρόνια, με ψίχουλα έσοδα, να στηρίξουν το βινύλιο και τελικά να το σώσουν, τώρα έρχονται οι μεγάλες εταιρείες, για να το αφανίσουν.

Να θυμίσουμε ότι 23 Απριλίου, μια μέρα, που πλησιάζει, είναι η ημέρα του δισκοπωλείου. Ξεκίνησε, το 2007, ξεκίνησε από τις ΗΠΑ, για να ενισχυθούν τα μικρά δισκοπωλεία και έγινε διεθνής πρακτική, αμέσως. Θα μπορούσε και το κράτος να βοηθήσει σε αυτή την πρακτική και ίσως να βοηθήσει και στη βαριά φορολόγηση του δίσκου, που είναι στο 23%, σε αντίθεση με του βιβλίου, που είναι στο 6%, με αποτέλεσμα να αναγκαστούμε να βγάζουμε CDs, μαζί με βιβλίο, για να γλιτώσουμε τη βαριά φορολογία. Δεν γλιτώνουμε, όμως, με τις δυσθεώρητες τιμές του CD και του βινυλίου, που φρενάρουν την αγορά τους και την κάνουν σχεδόν αδύνατη. Παίρνουμε ένα καινούργιο βινύλιο, το οποίο μπορεί να κοστίζει και 45 ευρώ. Πολλά, λοιπόν, έχουμε να κάνουμε, για να βοηθήσουμε το ελληνικό ελληνόφωνο τραγούδι και ελπίζω να μη μείνουμε στάσιμοι, για να προλάβουμε τον καταποντισμό του.

Επίσης, θα ήθελα να κάνω μια παράκληση, στο θέμα της εκπαίδευσης, για τους «εμπειροτέχνες ιδιώτες», έτσι έχουν βαπτιστεί από το Υπουργείο Πολιτισμού, τους ΕΜ16 όπως τους λέμε, οι οποίοι πραγματικά βρίσκονται σε ένα μεγάλο κενό, ας το πούμε έτσι, της νομοθεσίας. Διότι, ενώ είναι εκπαιδευτικοί παραδοσιακής και βυζαντινής μουσικής και είναι κάτοχοι μουσικών τίτλων σπουδών της βυζαντινής μουσικής, ακόμη και πτυχίων ΑΕΙ, ο τομέας παραδοσιακής μουσικής δεν έχει αναγνωριστεί από το Υπουργείο Πολιτισμού.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Έχει αναγνωριστεί εδώ και δύο χρόνια.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ (Ειδική Αγορήτρια της Κ.Ο. ««ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Τότε, γιατί αυτοί οι άνθρωποι διαμαρτύρονται, ακόμα; Γιατί βρίσκονται σε ένα κενό εκπαιδευτικό; Ίσως, αυτό που λέτε, επειδή είναι μόνο τα τελευταία δύο χρόνια. Αυτοί οι άνθρωποι δεν έχουν πτυχίο ωδείου και γι’ αυτό το λόγο, ενώ υπήρξαν πρωτεργάτες των παραδοσιακών τμημάτων διορισμένοι, ως αναπληρωτές εκπαιδευτικοί και με συνεχείς συμβάσεις, εξαιρούνται, κατ’ επανάληψη, από όλες τις νομοθετικές ρυθμίσεις, με τις οποίες διορίστηκαν εκπαιδευτικοί όλων των κλάδων, που συμπλήρωναν 24μηνη και 30μηνη προϋπηρεσία. Όμως, λόγω απουσίας ωδειακού τίτλου, δεν ευθύνονται οι ίδιοι, αλλά η μη αναγνώριση. Εδώ, μου λέτε ότι είναι τα τελευταία δύο χρόνια, όμως αυτό δεν τους έχει λύσει ακόμα το πρόβλημα. Θα θέλαμε, λοιπόν, κάτι να γίνει και γι’ αυτούς. Γιατί, ενώ πραγματικά έχουμε στηρίξει όλη μας την πολιτιστική κληρονομιά στην εκπαίδευση, έχουμε στηριχθεί επάνω τους, για πάρα πολλά χρόνια, παρόλα αυτά, δεν τους αναγνωρίζουμε κάποια εργασιακά δικαιώματα και θα έπρεπε να λύσουμε κι αυτό το θέμα. Ευχαριστώ πάρα πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Τον λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. του Κ.Κ.Ε.):** Ευχαριστώ πολύ, κύριε Πρόεδρε. Όπως παραδέχτηκε και η κυρία Υπουργός, πράγματι πρόκειται για ένα νομοσχέδιο ερανιστικό, χωρίς, δηλαδή, κάποιο ενιαίο κορμό διατάξεων. Ωστόσο, ακόμα και έτσι, αυτό το νομοσχέδιο και συνολικά και επί μέρους διέπεται από την ίδια εκείνη λογική και αντίληψη της Κυβέρνησης και της Ε.Ε., φυσικά, για τον πολιτισμό, όχι, ως ένα χώρο αισθητικής καλλιέργειας του λαού, αλλά, ως ένα εργαλείο οικονομικής ανάπτυξης, καπιταλιστικής ασφαλώς πρώτα απ’ όλα της τουριστικής βιομηχανίας.

 Συνεχίζοντας, λοιπόν, την τοποθέτησή μας για τα άρθρα, που αφορούν στον Ο.Δ.Α.Π., να πούμε ότι δεν ήταν καθόλου πειστικά τα επιχειρήματα της κυρίας Υπουργού, για τους τοπικούς καλλιτέχνες. Και μας βρίσκει, φυσικά, αντίθετους το άρθρο 17, σύμφωνα με το οποίο ο Ο.Δ.Α.Π. δύναται να συνάπτει συμβάσεις προμηθειών εκτιμώμενης αξίας έως 60.000 ευρώ άνευ ΦΠΑ, με τη διαδικασία της απευθείας ανάθεσης του άρθρου 118. Στέκομαι στον νόμο, είναι ο ν. 4412/2016, νόμος του ΣΥΡΙΖΑ, δηλαδή. Και μας βρίσκει αντίθετους, γιατί δεν μπορούμε να δεχτούμε να συνάπτονται συμβάσεις προμηθειών χιλιάδων ευρώ, χωρίς καμία απολύτως εγγύηση διαφάνειας και χωρίς διαγωνισμούς. Φαίνεται ότι οι απευθείας αναθέσεις γίνονται συνήθεια για την Κυβέρνηση.

Τα ίδια και στο άρθρο 18, όπου στην παράγραφο 4, αναφέρεται ότι για τα αναψυκτήρια και πωλητήρια, όταν υφίσταται άμεση ανάγκη για την εξυπηρέτηση των επισκεπτών, είναι δυνατή η εφάπαξ σύναψη συμβάσεων μίσθωσης, χωρίς διαγωνισμό. Δηλαδή, το καθεστώς της αδιαφάνειας και χωρίς διαγωνισμό εισάγεται, με διάφορα προσχήματα και στη μίσθωση αναψυκτήριων και πωλητηρίων του Ο.Δ.Α.Π. σε ιδιώτες.

Το χειρότερο, όμως, δεν είναι αυτό. Το χειρότερο είναι στην 5η παράγραφο, όπου αναφέρονται τα εξής: Διαβάζω κατά λέξη: «Ειδικά για τη διοργάνωση εκδηλώσεων ή δράσεων που σχετίζονται με την προαγωγή της τοπικής γαστρονομίας της περιοχής, στην οποία ευρίσκονται οι αρχαιολογικοί χώροι, οι ιστορικοί τόποι και τα μνημεία, ο Ο.Δ.Α.Π. μπορεί να προβαίνει σε παραχώρηση της χρήσης αρχαιολογικών χώρων, ιστορικών τόπων και μνημείων και τα αναλογούντα τέλη καθορίζονται με Κοινή Υπουργική Απόφαση».

Δηλαδή, η απαράδεκτη πρακτική της παραχώρησης των αρχαιολογικών χώρων για «life style» σουαρέ και άλλες αντίστοιχες δραστηριότητες, των οποίων έχουμε ήδη «πάρει γεύση», με επιδείξεις μόδας, δείπνα και γεύματα στους αρχαιολογικούς χώρους, η πρακτική αυτή επεκτείνεται, μονιμοποιείται και ρυθμίζεται μάλιστα και το κοστολόγιο. Αυτό καταλαβαίνουμε εμείς.

Φυσικά, και όλη αυτή η δραστηριότητα καμιά απολύτως σχέση δεν μπορεί να έχει και δεν έχει, ούτε με το περιεχόμενο, ούτε με τον ουσιαστικό ρόλο της πολιτιστικής μας κληρονομιάς, η οποία έτσι περιορίζεται απλώς και αποδεικνύεται και με αυτό, δηλαδή, σε ένα «ντεκόρ» του τουριστικού κεφαλαίου.

Είναι πρόσφατη και χθεσινή, νομίζω, μια δήλωση της κυρίας Υπουργού, για μια επίδειξη μόδας στο Βρετανικό Μουσείο. Αλλά, καλά τα λόγια, οι πράξεις, όμως, άλλα δείχνουν. Και να πούμε, βέβαια, ότι δεν είμαστε στη δεκαετία του ’20, με τις φωτογραφήσεις της Νέλλυ στην Ακρόπολη. Ο καπιταλισμός από τότε έχει προχωρήσει πάρα πολύ και έχει εξελιχθεί, προς το χειρότερο, βέβαια.

Είμαστε αντίθετοι και στο άρθρο 19, όπου αναφέρεται ότι το προσωπικό, που απασχολείται για τις ανάγκες των εργαστηρίων και των πωλητηρίων του Ο.Δ.Α.Π., επιτρέπεται - το επιτρέπεται, βάλτε το εσείς, νομιμοποιείται (όχι το προσωπικό) - να προσλαμβάνεται για χρονική περίοδο μέχρι 12 μήνες, αποκλειόμενης της αναγνώρισής τους, ως συμβάσεων αορίστου χρόνου. Μη νομίσει, δηλαδή, κάποιος ότι τον παίρνουμε και για μόνιμο! Δηλαδή, μονιμοποιείται όχι η σταθερή δουλειά, όπως θα έπρεπε, αλλά συνεχίζεται και μονιμοποιείται η ελαστική εργασία των συμβασιούχων εργασιακών ομήρων, αντί για μόνιμο προσωπικό.

Ταυτόχρονα, δεν περνά απαρατήρητο, για εμάς, τουλάχιστον στο Κ.Κ.Ε, ότι δεν προβλέπεται πουθενά κανένα άμεσο μέτρο ούτε σε αυτό το νομοσχέδιο μονιμοποίησης των εργαζομένων, που ήδη εργάζονται, με ληξιπρόθεσμες συμβάσεις, ορισμένοι από αυτούς ακόμη και δεκαετίες στον Ο.Δ.Α.Π., το παλαιό ΤΑΠΑ. Κάθε φορά, που σας το λέμε αυτό, όχι μόνο σε εσάς, στην τωρινή Κυβέρνηση της Ν.Δ., αλλά σε όλες τις κυβερνήσεις, σταθερά οι κυβερνήσεις επικαλούνται το άρθρο 103 του Συντάγματος, το οποίο απαγορεύει, βέβαια, τη μονιμοποίηση αυτών των υπαλλήλων. Παραλείποντας, όμως, να πουν, ότι το άρθρο αυτό το ψήφισαν μαζί και η Ν.Δ. και ο ΣΥΡΙΖΑ και το ΠΑΣΟΚ!

Τα ίδια με το απαράδεκτο άρθρο 26, για τη μοριοδότηση της εμπειρίας υποψηφίων αρχαιοφυλάκων. Πρόκειται και αυτό για άρθρο, που όχι μόνο διαιωνίζει το καθεστώς των συμβασιούχων εργαζομένων, αλλά κάνει κάτι πολύ χειρότερο, καλλιεργεί και την αντιπαράθεση, ανάμεσα στους εργαζόμενους.

Πότε; Όταν όλοι οι εργαζόμενοι, που σήμερα εργάζονται στο Υπουργείο Πολιτισμού, με πολλά χρόνια υπηρεσίας και όλα τα απαραίτητα προσόντα, αλλιώς δεν θα εργάζονταν, είναι τόσο απαραίτητοι όλοι αυτοί για τη λειτουργία των υπηρεσιών του, αλλά όλες οι κυβερνήσεις τους κρατάνε σε καθεστώς ομηρίας, βάζοντάς τους, ακόμη και να αλληλοσυγκρούονται, για μια θέση εργασίας, την οποία, έτσι και αλλιώς, δικαιούνται οι άνθρωποι.

Δεν θα σταματήσουμε, ποτέ, ως Κ.Κ.Ε. και το λέμε, για άλλη μια φορά και εδώ στην Επιτροπή, να διεκδικούμε την πρόσληψη όλων των συμβασιούχων εργαζομένων, χωρίς όρους μοριοδότησης, τη μονιμοποίηση τους, δηλαδή. Ξέρετε και δεν μιλάμε για έναν οποιοδήποτε Οργανισμό, μιλάμε για έναν Οργανισμό, όπως είναι ο Ο.Δ.Α.Π., ο Οργανισμός Διαχείρισης και Ανάπτυξης Πολιτιστικών Πόρων, ο οποίος, σύμφωνα με την Αιτιολογική Έκθεση του ίδιου του νομοσχεδίου, συγκεντρώνει από 130 έως 150 εκατομμύρια ευρώ, το χρόνο και ενισχύει, όπως λέτε, τον κρατικό προϋπολογισμό. Και όμως, αυτός ο Οργανισμός των τεράστιων εσόδων παραμένει δραματικά υποστελεχωμένος, ενώ και ο κύριος όγκος του έργου του παραχωρείται, μεθοδικά, σε τρίτους, σε ιδιώτες. Δεν τα λέμε εμείς αυτά, εσείς τα λέτε, τα ομολογείτε στην Αιτιολογική Έκθεση, όταν λέτε ότι «Πλην, όμως ο Ο.Δ.Α.Π. αντιμετωπίζει σοβαρά προβλήματα δυσλειτουργίας», διαβάζω την Αιτιολογική Έκθεση, «κυρίως, λόγω της υποστελέχωσης του. Αυτά τα προβλήματα στελέχωσης του φορέα έχουν πολλές παράπλευρες συνέπειες», φυσικά και λέτε «ενδεικτικά η αύξηση του όγκου εργασίας για το υπάρχον προσωπικό», «εντατικοποίηση της δουλειάς», δηλαδή και φυσικά, συμπληρώνουμε εμείς η αυξανόμενη είσοδος ιδιωτών στο έργο του.

 Τέλος, σε ό,τι αφορά στα άρθρα 17, 18, 19 του νομοσχεδίου, νομίζω ότι οφείλετε μια απάντηση, άσχετα από τα αισθήματά σας για τον Σύλλογο Ελλήνων Αρχαιολόγων, πρόκειται για ένα σωματείο, το οποίο εκπροσωπεί το σύνολο των Ελλήνων Αρχαιολόγων, ο οποίος Σύλλογος αναφέρει ότι «Μαζί με την ιδιωτικοποίηση των εισιτηρίων και των πωλητηρίων των αρχαιολογικών χώρων, το Υπουργείο Πολιτισμού είναι έτοιμο να εκποιήσει κάθε τομέα της πολιτιστικής κληρονομιάς, που φέρνει δημόσια έσοδα και να κατατμήσει, μέχρι εξαφάνισης κάθε λειτουργία της Αρχαιολογικής Υπηρεσίας, που προστατεύει τις αρχαιότητες και την πολιτιστική κληρονομιά. Οι προσπάθειες άμεσης και έμμεσης ιδιωτικοποίησης του έργου της Αρχαιολογικής Υπηρεσίας κοστίζουν πολύ περισσότερο στον ελληνικό λαό και τον κρατικό προϋπολογισμό, αποφέροντας χειρότερες υπηρεσίες». Νομίζω ότι οφείλετε μια απάντηση.

 Σχετικά με το άρθρο 20, για την απαγόρευση εμπορίας εισιτηρίων, που εκδίδονται από τον Ο.Δ.Α.Π. και τις ποινές των παραβατών, λέμε το εξής και νομίζω είναι λογικό: Το Υπουργείο Πολιτισμού, πρώτα, παραχώρησε το ηλεκτρονικό σύστημα διάθεσης εισιτηρίων σε ιδιώτες και ύστερα ανακάλυψε ότι πρέπει να βάλει όρους, προκειμένου να αποφύγει τις παραβιάσεις των συμφωνιών. Το ζήτημα, όμως, δεν είναι, αν θα τιμωρούνται οι παραβάτες ιδιώτες έμποροι των εισιτηρίων των αρχαιολογικών χώρων και των μουσείων, ασφαλώς και πρέπει να τιμωρούνται, δεν το συζητάμε, αλλά το αν θα μπορούσε, αυτό είναι το ζήτημα και εμείς λέμε ότι φυσικά και θα μπορούσε, αν ήθελαν οι κυβερνήσεις, βέβαια, θα μπορούσε, αν θα μπορούσε αυτή την υπηρεσία να την εξασφαλίσει το ίδιο το Υπουργείο Πολιτισμού, με τις υποδομές του και το δυναμικό του, που διαθέτει ή που θα έπρεπε να διαθέτει.

Και όλα αυτά, που τόσο γλαφυρά περιγράφονται στην Αιτιολογική Έκθεση, σχετικά με τη διάθεση, μεταπώληση ηλεκτρονικών εισιτηρίων αρχαιολογικών χώρων και μουσείων του Ο.Δ.Α.Π., μέσω ηλεκτρονικών πλατφορμών, τις οποίες φέρεται να διαχειρίζονται ιδιωτικές εταιρείες και στις οποίες, λέει, πωλούνται ηλεκτρονικά εισιτήρια του Ο.Δ.Α.Π., σε τιμή ανώτερη από την προβλεπόμενη, κανονική μαύρη αγορά, δηλαδή, κανονικότατη, όλα αυτά θα αποφεύγονταν, καθώς δεν είναι παρά απότοκα του γεγονότος ότι το Υπουργείο Πολιτισμού δεν αναλαμβάνει το ίδιο την πλήρη λειτουργία του συστήματος έκδοσης εισιτηρίων, με τις υποδομές και το προσωπικό, που διαθέτει ή με τις προσλήψεις του απαραίτητου μόνιμου προσωπικού, στις οποίες πρέπει να προβεί, ώστε να καλύψει τις ανάγκες λειτουργίας αυτού του Οργανισμού, χωρίς τους διάφορους μεσάζοντες «αρπακτικά» διάφορα και «τρωκτικά».

Τελειώνω, με τις λοιπές διατάξεις του Υπουργείου Πολιτισμού, για το άρθρο 24. Ασφαλώς και συμφωνούμε με το επίδομα για τους υπαλλήλους του Υπουργείου Πολιτισμού, που υπηρετούν σε Δήλο και Καστελόριζο, αν είναι δυνατόν. Παρά το ότι δεν είναι αρκετό, νομίζουμε, να καλύψει τα μεγάλα έξοδα της μετακίνησης και της διαβίωσής τους, χωρίς να σταματάμε, βέβαια, να ζητάμε ότι πρέπει να ικανοποιηθούν και οι διεκδικήσεις όλων των εργαζομένων για αυξήσεις στους μισθούς, γιατί η ακρίβεια, ξέρετε, δεν κάνει διακρίσεις, πλήττει όλους το ίδιο, ιδίως τους χαμηλόμισθους.

Για το άρθρο 27 και την εκτέλεση των αρχαιολογικών χώρων των εποπτευόμενων από το Υπουργείο Πολιτισμού φορέων, με αυτεπιστασία, εδώ θέλει λίγη προσοχή. Πρόκειται για ένα σοβαρό θέμα. Είναι σοβαρό θέμα, κατά την άποψή μας, η επέκταση της ρύθμισης για την εκτέλεση αρχαιολογικών έργων, με αυτεπιστασία. Η υποστελέχωση, που σήμερα είναι καθεστώς σε όλους τους φορείς του Υπουργείου Πολιτισμού, οδηγεί σε παραχώρηση του έργου αυτού σε εποπτευόμενους φορείς, ειδικά, αν λάβουμε υπόψη μας την υποστελέχωση, το καθεστώς των εργολαβικών συνεργείων και το νέο καθεστώς των μεγάλων μουσείων, ως Νομικών Προσώπων Δημοσίου Δικαίου, που ίσως να πάρουν μερίδιο των αρχαιολογικών έργων.

 Αφού, λοιπόν, πρώτα αποκόπηκε η Αρχαιολογική Υπηρεσία από τα μεγάλα Μουσεία, τώρα, φαίνεται ότι ανοίγει ο δρόμος, για να παραχωρηθούν και αυτεπιστασίες σε αυτά. Σε αυτή την περίπτωση, όμως, δημιουργείται θέμα, ξέρετε, για το ποιος θα κάνει τα έργα, με τι προσωπικό θα τα κάνει και με ποιους όρους θα τα κάνει αυτά τα έργα. Μήπως πάτε, ερώτηση θέτουμε, δεν ξέρουμε και περιμένουμε απάντηση, μήπως πάτε και σε επέκταση του καθεστώτος νομικού προσώπου δημοσίου δικαίου και για τους ίδιους τους αρχαιολογικούς χώρους;

Όσο για την άυλη πολιτιστική κληρονομιά, ξέρετε, δεν μας αρέσουν καθόλου οι δίκες προθέσεων. Επιμένουμε να κρίνουμε από τα έργα και, δυστυχώς, τα έργα δεν υποστηρίζουν αυτά που λέει η Κυβέρνηση, γιατί θα επαναλάβω αυτό που είπα προχθές, μόλις προχθές, την περασμένη Τετάρτη, έγινε μεγάλη απεργία στο Εθνικό Κέντρο Τεκμηρίωσης, που είναι ένας, ο κατεξοχήν φορέας προστασίας, ανάδειξης και καταγραφής της, φυσικά, της άυλης πολιτιστικής μας κληρονομιάς. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε τον κύριο Δελή και θα δώσω το λόγο, για να ολοκληρώσει την εισήγησή της, η κυρία Σοφία – Χάϊδω Ασημακοπούλου, Ειδική Αγορήτρια της «Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ».

**ΣΟΦΙΑ ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ»):** Σας ευχαριστώ, κύριε Πρόεδρε. Κυρία Υπουργέ, κυρίες και κύριοι συνάδελφοι, στο άρθρο 25 ορίζεται ότι για το προσωπικό του νομικού προσώπου ιδιωτικού δικαίου, με την επωνυμία «Ευρωπαϊκό Κέντρο Βυζαντινών και Μεταβυζαντινών Μνημείων», με Κοινή Υπουργική Απόφαση, δύναται να καθορίζονται οι ημέρες μετακίνησης, εκτός έδρας, κατ’ έτος, συμπεριλαμβανομένων των μετακινήσεων στο εξωτερικό, μέχρι 100 ημέρες. Πρόκειται για έναν πολύ μεγάλο αριθμό ημερών, με όλο αυτό να συνεπάγεται για τα έξοδα τους και όλα αυτά θα ρυθμίζονται, με υπουργικές αποφάσεις.

Στο άρθρο 26, λέτε ότι στις διαδικασίες επιλογής προσωπικού του Υπουργείου Πολιτισμού, μέσω ΑΣΕΠ, για την κάλυψη θέσεων του κλάδου ΔΕ φύλαξης, πληροφόρησης των ειδικοτήτων ΔΕ ημερήσιων φυλάκων μουσείων και αρχαιολογικών χώρων και ΔΕ νυκτοφυλάκων μουσείων και αρχαιολογικών χώρων, σε μουσεία και αρχαιολογικούς χώρους, η εμπειρία, που έχει αποκτηθεί από την άσκηση καθηκόντων φύλακα σε μουσείο ή σε αρχαιολογικό χώρο, μετά από τη λήψη του αντίστοιχου τίτλου σπουδών, βαθμολογείται με 10 μονάδες, ανά μήνα και για συνολική εμπειρία μέχρι 60 μήνες και με 7 μονάδες, ανά μήνα, για τους υπόλοιπους 24 μήνες. Προτείνετε, δηλαδή, η επιλογή των ημερήσιων και νυκτερινών φυλάκων των μουσείων να γίνεται, δίνοντας βαρύτητα στην εμπειρία, την οποία, μάλιστα, την βαθμολογείτε και υψηλά.

Η πρακτική αυτή, όμως, αφήνει εκτός διαγωνισμού και δυνατότητας διορισμού τους νέους υποψήφιους φύλακες, διότι δεν θα αποκτήσουν ποτέ επαρκή εμπειρία για συμμετοχή. Επίσης, πού είναι η διαφοροποίηση, που δικαιολογεί την αυξημένη μοριοδότηση του συγκεκριμένου αρχαιοφύλακα, με ένα φύλακα, που δουλεύει, σε ένα αεροδρόμιο ή σε ένα λιμάνι και έρχεται καθημερινά σε επαφή, με μεγαλύτερο όγκο τουριστών; Δεδομένου ότι πέραν του τομέα της φύλαξης και στις δύο περιπτώσεις ο φύλακας δίνει πληροφορίες διεύθυνσης και κατεύθυνσης, σχετικά με το ωράριο λειτουργίας, τους κανονισμούς του χώρου. Σε καμία περίπτωση, ο φύλακας μουσείων και αρχαιολογικών χώρων δεν μπορεί να αντικαταστήσει τον ξεναγό και να δώσει πληροφορίες για τα εκθέματα, κάτι που μπορεί να κάνουν μόνο οι ξεναγοί, διότι θα είναι αντιποίηση αρχής.

Στο άρθρο 27, λέτε ότι τα αρχαιολογικά έργα, που υλοποιούνται από τα νομικά πρόσωπα δημοσίου δικαίου, που εποπτεύονται από το Υπουργείο Πολιτισμού, δύναται να εκτελούνται απευθείας από τις αρμόδιες οργανικές μονάδες των φορέων αυτών, με αυτεπιστασία και απολογιστικά. Λέτε, επίσης, ότι για την εκτέλεση των έργων αυτών, οι προϊστάμενοι των αρμόδιων υπηρεσιών μπορούν να προβαίνουν στις προσλήψεις του αναγκαίου και κατάλληλου ωρομίσθιου προσωπικού, με σύμβαση ιδιωτικού δικαίου ορισμένου χρόνου, η οποία μπορεί να ανανεώνεται ή να παρατείνεται, μέχρι το τέλος του έργου και η οποία, σε κάθε περίπτωση, δεν μπορεί να υπερβαίνει, κατ’ έτος, τον αριθμό των 1.390 ωρών, για κάθε απασχολούμενο.

Ποιοι είναι αυτοί οι αρμόδιοι φορείς, οι οποίοι θα εκτελούν τα αρχαιολογικά έργα απευθείας, με αυτεπιστασία; Θα ελέγχονται από το Υπουργείο; Πώς επιλέγονται; Με τι κριτήρια; Φυσικά, στις εξουσιοδοτικές διατάξεις, δεν λείπει, για ακόμη μια φορά, η υπερβολική νομοθετική εξουσιοδότηση σε Υπουργούς, να καθορίσουν σημαντικά ζητήματα, που για λόγους διαφάνειας και αξιοκρατίας, θα έπρεπε να καθορίζονται, μέσω της κοινοβουλευτικής οδού.

Η διατήρηση, η προστασία, η ενίσχυση, η διάδοση, η προώθηση της ελληνικής παράδοσης, του ελληνικού τραγουδιού, της ελληνικής μουσικής και της ελληνικής γλώσσας, από γενιά σε γενιά, είναι κάτι, που από την πρώτη στιγμή, ως Ελληνική Λύση, ζητάμε. Για εμάς, η ιστορία της Ελλάδας, οι παραδόσεις της, ο πολιτισμός της είναι ύψιστης σημασίας. Με τις ανωτέρω διατάξεις, ωστόσο, δεν επιτυγχάνεται το επιδιωκόμενο, ως αρχικός σκοπός.

Ως Ελληνική Λύση, από την πρώτη στιγμή, αποδείξαμε την πρόθεση μας για τη διατήρηση της ελληνικής κληρονομιάς και της ελληνικής παράδοσης. Αποδείξαμε και συνεχίζουμε να το κάνουμε την πίστη μας, στην Ελλάδα. Θα κάνουμε ό, τι χρειαστεί, για να προστατεύσουμε, να διατηρήσουμε και να μεταδώσουμε στις νεότερες γενιές οποιοδήποτε ελληνικό στοιχείο υπάρχει.

Εν συνόλω, δυστυχώς, το νομοσχέδιο είναι ένα επιφανειακό, ωραιοποιημένο δημιούργημα της Κυβέρνησης, κάνοντας απλώς επίκληση στην προστασία της άυλης πολιτιστικής κληρονομιάς. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε κυρία Ασημακοπούλου. Θα δώσω το λόγο στην Βουλευτή της Νέας Αριστεράς, την κυρία Μερόπη Τζούφη και μετά θα ακολουθήσει η κυρία Υπουργός.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε, δεν θα κουράσω. Προφανώς, η Εισηγήτρια μας έχει τοποθετηθεί, σε όλες τις συνεδριάσεις επί της ουσίας και θα τοποθετηθώ στην Ολομέλεια. Πήρα, όμως, το λόγο, σαν διαχρονικό μέλος της Επιτροπής Μορφωτικών Υποθέσεων, διότι θεωρώ ότι τα ζητήματα της διαβούλευσης και της λειτουργίας μας είναι πάρα πολύ κρίσιμα.

Η διαβούλευση είναι υποχρέωση, δεν είναι παροχή ούτε προς τους φορείς ούτε προς τα πολιτικά Κόμματα, τα οποία, αυτή τη στιγμή, βρίσκονται στη μειοψηφία και επιπλέον, ξέρετε πολύ καλά ότι τα προεδρεία και εσείς, προσωπικά, ψηφίζεστε συναινετικά. Επομένως, ο τρόπος, που λειτουργούμε εδώ, θα πρέπει να είναι ειλικρινής και ουσιαστικός, ιδιαίτερα όταν συζητούνται ζητήματα παιδείας και πολιτισμού, διότι, όπως είπε και η συνάδελφός μου, η κυρία Αναγνωστοπούλου, δίνουμε παράδειγμα σε όλους αυτούς, που μας παρακολουθούν και μάλιστα σε μια εποχή πολύ μεγάλης βιαιότητας, την οποία βλέπουμε, σε όλες τις εκφάνσεις της ζωής και η οποία λέμε ότι μας προβληματίζει. Επομένως, το ζήτημα της ανοχής είναι πάρα πολύ σημαντικό στην αντίθετη άποψη.

Η ιστορία του αποκλεισμού της Ένωσης των Ελλήνων Αρχαιολόγων είναι πάρα πολύ χαρακτηριστικό παράδειγμα και, δυστυχώς, δεν είναι το μοναδικό. Είχε προταθεί από το σύνολο των φορέων, είχε σημαντικό και ουσιαστικό λόγο να καταθέσει, διότι τα μισά τουλάχιστον άρθρα αφορούσαν αρμοδιότητά τους και εδώ είδαμε να μην επιτρέπετε τελικώς τη συμμετοχή τους, με διάφορα, κατά την προσωπική μου άποψη, έωλα επιχειρήματα και θα εξηγήσω γιατί.

Για παράδειγμα, στην Επιτροπή Κοινωνικών Υποθέσεων, είχαν κληθεί 25 φορείς, χωρίς να ζητηθεί η άδεια από κάτω, ενώ και πάλι στην Επιτροπή Μορφωτικών Υποθέσεων, είχατε επιλέξει και τότε να αποκλείσετε έναν πολύ σημαντικό φορέα, που ήταν η ΟΛΜΕ, για θέματα της αρμοδιότητός της. Τα λέω όλα αυτά, διότι έχουν μια διαρκή επαναληψιμότητα και ακόμη και η μάχη, που δόθηκε, για να συμμετέχουν οι φοιτητικοί σύλλογοι, απαίτησε να γίνει μια ολόκληρη διαδικασία, η οποία, νομίζω, ότι δεν μας τιμά καθόλου και γι’ αυτό ακριβώς μπαίνω σε αυτήν την ιστορία. Δεν μπορεί σε φορείς, με τους οποίους δεν συμφωνούμε, να υπάρχει αυτού του τύπου η εκδικητικότητα. Θα μιλήσουν για 5, 7, 8 λεπτά, θα πούνε τις απόψεις τους και, προφανώς όσοι διαφωνούν και η πολιτική εξουσία, θα έχουν τον αντίλογο, για να μην πω και τον τελευταίο λόγο.

Το δεύτερο, το οποίο θέλω να πω, είναι ότι νομίζω ότι θα πρέπει να υπάρχει μεγαλύτερος σεβασμός, αφού μιλάμε για διαβούλευση, στη μειοψηφία. Η άποψη ότι το 41% είναι απάντηση σε όλα, δεν είναι απάντηση. Επίσης, η ιστορία του «τι κάνατε» και «τι κάνουμε» δεν είναι απάντηση. Η κυρία Αναγνωστοπούλου είπε ότι είχαν κατατεθεί στο πρώτο εισαγωγικό κομμάτι, 2 φορές, τροπολογίες για ένα θέμα, πράγματι σημαντικό και δυστυχώς, η Νέα Δημοκρατία σε όσες τροπολογίες έχουμε καταθέσει, σε πάρα πολλά νομοσχέδια, επιλέγει ακόμη και αν συμφωνεί, να μην τις κάνει δεκτές και να τις φέρει στη συνέχεια, για να φαίνεται ότι είναι δική της επιλογή.

Επίσης, κυρία Υπουργέ Πολιτισμού, νομίζω ότι ένα σημαντικό καθήκον ανθρώπων σαν και εσάς, που έχετε υπηρετήσει πάρα πολλά χρόνια, με πάρα πολλούς ρόλους στο Υπουργείο Πολιτισμού και ως γενική γραμματέας και ως Υπουργός, σε όλο αυτό το διάστημα, είναι και η ανάληψη της ευθύνης και μια μεγαλύτερη διάθεση ανοχής και σεβασμού προς εμάς, που μπορεί να μην έχουμε τις γνώσεις σας, αλλά που ο καθένας μας έχει μια πορεία και μία διαδρομή και που, όταν έρχεται σε αυτή την Επιτροπή, κάνει μια προσπάθεια να διαβάσει και να μάθει καλύτερα τα θέματα, συνδιαλεγόμενος με ανθρώπους, που τα ξέρουν καλά και μπορούν να καταθέσουν προτάσεις.

Τέλος, για το ζήτημα της παραδοσιακής μουσικής, κυρία Κεφαλά, να σας θυμίσω εδώ ότι μια από τις κρίσεις, που γίνονται, είναι ότι ο ΣΥΡΙΖΑ, εν μια νυκτί, μετέτρεψε τα ΤΕΙ σε ΑΕΙ, που δεν ισχύει, διότι υπήρχαν ανώτατα. Σ’ αυτή, λοιπόν, τη διακυβέρνηση, το Τμήμα Παραδοσιακής Μουσικής, που ήταν το Τμήμα της Άρτας, έγινε ανώτατο και έδωσε μια δυνατότητα σε όλα αυτά τα παιδιά, που πραγματικά προσφέρουν αυτές τις υπηρεσίες και είναι απόφοιτοι των μουσικών σχολείων, να έχουν και τους ανάλογους τίτλους σπουδών και την ανάλογη αποδοχή από την κοινωνία.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Αγαπητή, κυρία Τζούφη, δεν ήθελα να επανέλθω, αλλά να με αναγκάζετε. Εγώ δεν είπα ποτέ ότι η διαβούλευση είναι παραχώρηση δικιά μου και δεν έχει καμία σχέση με μένα. Είναι, βεβαίως, νομοθετημένο και το έκανα, όπως σας είπε και η Υπουργός. Δεύτερον, για να μην πάω παλαιότερα τώρα, για την ΟΛΜΕ και τους φοιτητικούς συλλόγους, σχετικά με τους φοιτητικούς συλλόγους, επειδή οι φορείς ήταν πάρα πολλοί, σας είπα ότι θα το δω στη συνέχεια και στη συνέχεια, το εξετάσαμε και τους βάλαμε μέσα. Επομένως, δεν ήταν λόγω πίεσης, αλλά υπάρχουν ορισμένα όρια. Τρίτον, δεν προτάθηκε από όλα τα Κόμματα ο Σύλλογος Αρχαιολόγων, προτάθηκε μόνο από τρία και ποσοστιαία από το 20% της ελληνικής Βουλής.

**ΜΕΡΟΠΗ ΤΖΟΥΦΗ**: Στο ίδιο μοντέλο, αλλά εγώ θα εξακολουθήσω να επιμένω, όπως και οι περισσότεροι συνάδελφοι εδώ, ότι πρέπει να το δείτε, διαφορετικά. Στην Εξεταστική Επιτροπή των Τεμπών, αποκλείσατε κρίσιμους ανθρώπους και αυτό έχει συγκεκριμένο πολιτικό κόστος. Η διαβούλευση είναι όφελος για όλους. Αυτή είναι η άποψή μου, σας την είπα και δημοσίως και θα συνεχίσω να επιμένω, γιατί θα υπάρξουν και άλλα νομοσχέδια σε αυτές τις Επιτροπές.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Την άκουσα, δημοσίως, την άποψή σας και χάρηκα, που τα λέτε δημοσίως, αλλά πρέπει να ακούτε και εσείς τις απαντήσεις. Από εκεί και πέρα, σας είπα, ότι ο Κανονισμός της Βουλής λέει 10 φορείς, αλλά καλούμε και 20 και 25 και 17 προχθές. Ούτε έχει ευθύνη το Προεδρείο γι’ αυτούς, που δεν έρχονται και τις ανακοινώσεις, που βγάζουν, ούτε γι’ αυτούς, που έρχονται και για αυτά, που λένε. Αν θέλετε την αλήθεια, οι φορείς, που ήρθαν προχθές, μίλησαν όλοι υπέρ της Υπουργού και αυτοί, που πρότεινε η Υπουργός, εν μέρει.

Το λόγο έχει η κυρία Κεφαλά.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ (Ειδική Αγορήτρια της Κ.Ο. Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ**): Χαίρομαι πάρα πολύ, που έχουν γίνει οι ρυθμίσεις αυτές και ισχύουν, τα τελευταία δύο χρόνια, αλλά υπάρχουν άνθρωποι, που δουλεύουν τουλάχιστον τρεις δεκαετίες, που βρίσκονται σε ένα εργασιακό κενό - για αυτούς μιλάμε - και κάπως, εφόσον στηριχθήκαμε πάνω στις πλάτες τους τόσα χρόνια, πρέπει να τους το αναγνωρίσουμε, με κάποιο τρόπο.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Το λόγο έχει η κυρία Μενδώνη.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού)**: Θα προσπαθήσω να απαντήσω, ομαδικά, σε κάποια από τα ζητήματα, που ετέθησαν. Άλλωστε, θα έχουμε την άλλη εβδομάδα την ευκαιρία, στην Ολομέλεια, να πούμε με λεπτομέρειες και να απαντήσω και σε διάφορα επιμέρους και άσχετα με το νομοσχέδιο θέματα, τα οποία ετέθησαν από την Αντιπολίτευση, όπως για παράδειγμα το θέμα της Ακρόπολης. Με πολλή χαρά, θα το δούμε στην Ολομέλεια.

Ας ξεκινήσουμε, λοιπόν, από αυτά τα οποία είπε η Εισηγήτρια του ΣΥΡΙΖΑ, που ομολογώ τη θαυμάζω για τη φαντασία της. Από πού συνάγεται, εκτός αν πρόκειται για φράσεις, οι οποίες λέγονται, γιατί πρέπει να ασκηθεί αντιπολίτευση, ότι καταργείται η Αρχαιολογική Υπηρεσία, ότι παραδίδεται το αρχαιολογικό έργο σε ιδιώτες, ότι η χώρα κινδυνεύει από αρχαιολογικό πλιάτσικο και ότι κάνουμε πάρτι με τα χρήματα;

Πρώτα - πρώτα, το είπε και η Εισηγήτρια της Νέας Δημοκρατίας, οφείλετε να ξέρετε διαβάζοντας τον νόμο και την ΑΣΥΡ (Ανάλυση Συνεπειών Ρύθμισης), ότι καμία από τις διατάξεις δεν καταργεί ή δεν τροποποιεί τον αρχαιολογικό νόμο και, προφανώς, δεν υπάρχει καμία πρόσκρουση του άρθρου 27 στον αρχαιολογικό νόμο. Αυτό είναι κάτι, που θα μπορούσε κανείς να το δει πάρα πολύ εύκολα, εάν ήθελε να το δει.

Οφείλετε να ξέρετε, επίσης, αφού παρακολουθείτε το Υπουργείο, τόσα χρόνια, ότι οι αποφάσεις αυτεπιστασίας όλων των φορέων, που κάνουν αυτεπιστασία και συνδέονται με τον α΄ ή β΄ τρόπο με το Υπουργείο Πολιτισμού, εκδίδονται από τις κεντρικές υπηρεσίες του Υπουργείου Πολιτισμού. Επομένως, ακόμα και εάν κάποιο νομικό πρόσωπο δημοσίου δικαίου θέλει να προχωρήσει σε μία πράξη αυτεπιστασίας, δεν μπορεί να το κάνει, παρά μόνο, εάν οι αποφάσεις εκδοθούν από τις κεντρικές υπηρεσίες του Υπουργείου. Πολύ πρόχειρα, σας παραπέμπω στο έργο, το οποίο έχει γίνει στην Ελεύθερνα, στην ανασκαφή του Πανεπιστημίου Κρήτης, που έγινε με αυτεπιστασία από το Πανεπιστήμιο, με απόφαση, την οποία εξέδωσε το Υπουργείο Πολιτισμού. Επομένως, μην προσπαθείτε, για λόγους εύκολης αντιπολίτευσης, μικροπολιτικής, να δείτε και να θελήσετε να βάλετε στις προθέσεις μας πράγματα, τα οποία δεν έχουν κανένα έρεισμα διοικητικό.

Χρησιμοποιήσατε ότι η χώρα κινδυνεύει από αρχαιολογικό πλιάτσικο και το λέτε σε εμάς; Σε εμάς, που για 5 χρόνια, έχουμε επαναπατρίσει 600, τουλάχιστον, αντικείμενα σημαντικότατα; Ούτε καν αυτό δεν γνωρίζετε; Μας μιλάτε για πάρτι στα χρήματα, όταν κάθε χρόνο, από το 2019, μέχρι σήμερα, αυξάνονται, συνεχώς, οι χρηματοδοτήσεις προς την Αρχαιολογική Υπηρεσία; Είναι και αστείο, διότι όλα αυτά υπάρχουν στη «Διαύγεια». Μπορείτε να δείτε εκατομμύρια επιτροπικών ενταλμάτων στη «Διαύγεια».

Κάτι ακόμη, κυρία Μάλαμα. Επειδή εγώ δεν έχω συνηθίσει στη ζωή μου ούτε να αλλάζω θέσεις, σε αυτά που πρεσβεύω, ούτε να αυτοκαταργούμαι, έχω συνηθίσει πολλές φορές να ομολογώ λάθος. Κοιτάξτε, και αυτό το ξέρετε, είμαι σίγουρη, ότι έχετε τις επαφές, για να το μάθετε. Όταν έγινε ο ν. 3028, ο οποίος ακολούθησε μια μακρότατη διαδικασία - μιλώ για τον αρχαιολογικό νόμο - είχα την τιμή να έχω την εμπιστοσύνη του Υπουργού και να προεδρεύω στη Νομοπαρασκευαστική Επιτροπή. Έρχεστε, λοιπόν, και μου λέτε ότι προσπαθώ να καταργήσω τα άρθρα, τα οποία τότε υποστηρίξαμε και υποστηρίζουμε. Αυτά είναι αστειότητες. Πουθενά, δεν εδράζονται, παρά σε εσφαλμένες πληροφορίες σε εσάς, στην καλύτερη περίπτωση. Έρχεστε και μου μιλάτε εσείς για την αυτεπιστασία, όταν ο άνθρωπος, ο οποίος εισηγήθηκε, με πάθος, στους αρμόδιους Υπουργούς και θεσμοθετήθηκε η αυτεπιστασία, δεν ήταν άλλος από την τότε Γενική Γραμματέα, που, συμπτωματικά, ήμουν εγώ; Αυτά είναι πολύ γνωστά πράγματα και καταγεγραμμένα και στα πρακτικά της Βουλής και στην ιστορία της Αρχαιολογικής Υπηρεσίας, την οποία επικαλείστε.

Επομένως, μη λέμε πράγματα, τα οποία εκ των πραγμάτων καταρρίπτονται πάρα- πάρα πολύ εύκολα. Θα μπορούσα να σας μιλήσω πάρα πολλή ώρα και με συγκεκριμένα νομοθετήματα και με συγκεκριμένα Προεδρικά Διατάγματα και με συγκεκριμένες Υπουργικές Αποφάσεις. Απλώς, σέβομαι το χρόνο και θεωρώ ότι όλα αυτά τα πράγματα τα ξέρετε.

Πάμε, λοιπόν, τώρα να δούμε κάποια από τα θέματα, τα οποία θίξατε.

Καταρχήν, θα σας πω για τις τροπολογίες, στις οποίες επιμένετε. Κατανοώ, είστε Βουλευτής Χαλκιδικής, είναι θέματα ενδιαφέροντος τοπικού. Θα επιφυλαχθούμε και θα σας απαντήσουμε στην Ολομέλεια.

Επειδή έγινε πολλή συζήτηση και το είπα προχτές και στην ομιλία μου στην 3η συνεδρίαση της Επιτροπής, για το άρθρο 14, παράγραφος 5, σας είπα ότι θα το επανεξετάσουμε, διότι πραγματικά καταλαβαίνω, άκουσα τους φορείς, άκουσα και τα Κόμματα, δεν υπάρχει από κανέναν συμφωνία γι’ αυτό. Επομένως, σας δηλώνω από τώρα και θα το πω και στην Ολομέλεια, φυσικά, ότι το αποσύρουμε.

Πάμε, τώρα, να δούμε τα επιμέρους θέματα.

Ας ξεκινήσουμε από την κυρία Γρηγοράκου, που θέλει να επιμένει στις ιατρικές υπηρεσίες. Χαίρομαι, πάρα πολύ, γιατί ομολογήσατε ότι οπλίτες υπηρετούν στα νοσοκομεία της Λακωνίας. Αυτό μας είπατε και χαίρομαι πάρα πολύ, γιατί, με αυτόν τον τρόπο, επιβεβαιώνετε αυτό, που είπα, ότι δεν χρειάζεται να χρησιμοποιούμε οπλίτες στους αρχαιολογικούς χώρους, όταν τους έχει ανάγκη αλλού το κοινωνικό σύνολο.

Επομένως, ισχύει ακριβώς το ίδιο και για τα ασθενοφόρα. Δεν χρησιμοποιούμε ασθενοφόρα του ΕΚΑΒ, που αφορούν το σύνολο του ελληνικού λαού και το σύνολο των πολιτών για τους αρχαιολογικούς χώρους, όταν μπορούμε αυτή τη βασική υπηρεσία, την ιατρική, να την εξασφαλίσουμε στους αρχαιολογικούς χώρους, με άλλον τρόπο.

Στην κυρία Αναγνωστοπούλου, η οποία και προχθές επέμεινε για την άυλη πολιτιστική κληρονομιά και μάλιστα, έκανε το σχόλιο ότι είναι πολύ Αθηνοκεντρική η προσέγγιση. Δεν είπα ότι δεν ξέρετε τι είναι η άυλη κληρονομιά. Ή δεν αποτυπώθηκε καλά στα πρακτικά ή δεν το διαβάσατε καλά. Είπα ότι είναι απολύτως λογικό να μην ξέρετε μια πολύπλοκη διαδικασία, που εφαρμόζεται, αυτή τη στιγμή, στην άυλη πολιτιστική κληρονομιά.

Πώς φτάσαμε σε αυτό; Έχουμε, κατ’ αρχήν, το νόμο 3028 του 2002, που έχει ειδική πρόβλεψη, για την άυλη κληρονομιά. Στη συνέχεια, το 2003, έχουμε τη Σύμβαση της ΟΥΝΕΣΚΟ, για τη διαφύλαξη της άυλης πολιτιστικής κληρονομιάς, που υιοθετείται στο εθνικό δίκαιο, το 2005. Από τότε, η Ελλάδα έχει μια βασική υποχρέωση: Να έχει μια εθνική επιστημονική Επιτροπή για την εφαρμογή της Σύμβασης. Ο ρόλος της επιτροπής συνίσταται στο να επικουρεί τη διοίκηση, για την εφαρμογή αυτής της Σύμβασης και, συγκεκριμένα, σε θέματα σχεδιασμού και αποτίμησης της σχετικής πολιτικής, συμβάλλοντας στην αξιολόγηση των φακέλων, που υποβάλλονται για εγγραφή στο εθνικό ευρετήριο άυλης πολιτιστικής κληρονομιάς, εισηγούμενη την επιλογή φακέλων υποψηφιοτήτων για εγγραφή στους διεθνείς καταλόγους της Σύμβασης και συμμετέχοντας στο σχεδιασμό μέτρων ευαισθητοποίησης, για την άυλη πολιτιστική κληρονομιά.

Αυτή, λοιπόν, είναι η Εθνική Επιτροπή και αποτελείται από 19 μέλη, οι οποίοι είναι κατεξοχήν αρμόδιοι επιστήμονες. Ανάμεσα σε αυτούς, προφανώς, είναι και στελέχη του Υπουργείου Πολιτισμού και η οποία λειτουργεί, αδιαλείπτως, από τότε μέχρι και σήμερα. Η τελευταία της συγκρότηση – γιατί έχει και περιθώριο χρονικό – ήταν, το 2020. Από εκεί και πέρα, με βάση τις συζητήσεις, που έχουν γίνει για τη λειτουργία της Επιτροπής, πώς μπορεί καλύτερα να θωρακιστεί η άυλη πολιτιστική κληρονομιά και δεδομένων των δυσκολιών, που προκύπτουν από την κλιματική κρίση, αυτή η Επιτροπή των ειδικών, που βοηθάει τη διοίκηση και στον εμπλουτισμό του εθνικού ευρετηρίου και θα επανέλθω σε αυτό, ζήτησε τη σύσταση μιας Επιτροπής εμπειρογνωμόνων, που συγκροτήσαμε, το 2022, για να προτείνει στην πολιτική ηγεσία του Υπουργείου μέτρα, για την καλύτερη λειτουργία και τη θωράκιση της άυλης πολιτιστικής κληρονομιάς.

Έτσι, λοιπόν, με την ευθύνη της Διεύθυνσης Νεότερης Πολιτιστικής Κληρονομιάς της Γενικής Διεύθυνσης Αρχαιοτήτων, έρχεται ένα πόρισμα από την Επιτροπή αυτή, που ζητάει η Διεύθυνση και η Επιτροπή των ειδικών να συστήσουμε δύο όργανα. Το ένα όργανο είναι το Εθνικό Συμβούλιο της Πολιτιστικής Κληρονομιάς και μάλιστα, οι ίδιοι εμπειρογνώμονες λένε ότι το θέλουν να είναι αντίστοιχο της λειτουργίας του Κεντρικού Αρχαιολογικού Συμβουλίου και του Κεντρικού Συμβουλίου Νεοτέρων Μνημείων, πράγμα το οποίο κάνουμε. Αυτό κάνουμε. Υλοποιούμε, δηλαδή, την πρόταση των κατεξοχήν ειδικών, για να μπορέσουμε να διαφυλάξουμε, καλύτερα, την άυλη κληρονομιά.

Επίσης, ζητούν τη σύσταση διυπουργικής Επιτροπής, στην οποία, εκτός από εκπροσώπους του Υπουργείου Πολιτισμού, να κληθούν να συμμετάσχουν εκπρόσωποι των Υπουργείων Παιδείας και Θρησκευμάτων, Οικονομικών, Αγροτικής Ανάπτυξης, Περιβάλλοντος και Ενέργειας, Τουρισμού, Εργασίας, Κοινωνικών Ασφαλίσεων και Ανάπτυξης και μάλιστα, με συγκεκριμένες αρμοδιότητες. Αυτό ακριβώς κάνουμε, με τη δεύτερη Επιτροπή.

Επομένως, δεν γίνεται τίποτα, που να μην ζητείται από τους κατ’ εξοχήν ειδικούς, οι οποίοι ξέρουν καλύτερα από όλους μας πως θα πρέπει να ενισχύσουν αυτό το ρόλο. Όσο για την Αθηνοκεντρική προσέγγιση, πώς εμπλουτίζεται το εθνικό ευρετήριο και το ευρετήριο των καλών πρακτικών; Η Διεύθυνση Νεότερης Πολιτιστικής Κληρονομιάς, κάθε Ιανουάριο, ανακοινώνει την έναρξη υποβολής δηλώσεων πρόθεσης εγγραφής στοιχείων στο εθνικό ευρετήριο, μέχρι το τέλος Φεβρουαρίου.

Πρόκειται για τη συμπλήρωση μιας πολύ σύντομης αίτησης, όπου οι ενδιαφερόμενοι από όλη την Ελλάδα, οι τοπικές κοινότητες, οι τοπικές κοινωνίες, αναγράφουν το όνομα τους και μία πολύ σύντομη περιγραφή, το πολύ- πολύ 100 λέξεις, για το ποιο είναι αυτό το αγαθό, το οποίο θέλουν να προστατεύσουν.

 Η Υπηρεσία, επιβοηθούμενη από την Επιτροπή την επιστημονική, αξιολογεί τις δηλώσεις αυτές, μέχρι το τέλος κάθε Μαρτίου. Από εκεί και πέρα, αφού γίνει αυτή η αξιολόγηση, καταλήγει στο ποιοι, εν τέλει, μπορούν να περάσουν στην πρώτη φάση, στο πρώτο στάδιο. Η διαδικασία αυτή ξεκινά, από τον Απρίλη, κάθε χρόνο, μέχρι τον Ιούνιο. Και εδώ μπορούν οι κοινότητες, οι τοπικές κοινότητες απανταχού της Ελλάδος και οι συντάκτες των δηλώσεων προώθησης, που έγιναν δεκτές στο πρώτο στάδιο, να υποβάλουν τα πλήρη δελτία προς εγγραφή. Αυτά είναι εξαιρετικά αναλυτικά και τεκμηριώνεται η ίδια η πολιτισμική έκφραση, η οποία επικαλείται το στοιχείο της άυλης. Τελικά, υπάρχει ένα επόμενο στάδιο αξιολόγησης.

 Στο τρίτο στάδιο, η Επιστημονική Επιτροπή αποφαίνεται ποιες από αυτές τις υποψηφιότητες, εν τέλει, θα εγγραφούν στο Εθνικό Ευρετήριο. Όλο αυτό, που σας περιέγραψα, είναι πράγματι μια σύνθετη διαδικασία, που δεν μπορεί να τη γνωρίζει ο οποιοσδήποτε.

 Απαντώ, λοιπόν, ότι δεν είναι καθόλου Αθηνοκεντρική η Επιτροπή, διότι οι φάκελοι και οι υποψηφιότητες οργανώνονται και υποβάλλονται από τις κατά τόπους κοινότητες, απανταχού της Ελλάδος. Η Επιτροπή συνίσταται και θα σας καταθέσω τα πρακτικά, στην Ολομέλεια, από τους κατ’ εξοχήν ειδικούς, τους οποίους αναβαθμίζουμε, σε γνωμοδοτικό όργανο, πλέον, του ελληνικού κράτους και όχι σε μια απλή Επιτροπή Ειδικών Επιστημόνων. Αυτό συμβαίνει, με την άυλη πολιτιστική κληρονομιά, γενικά και την αντιμετώπιση, που έχει από το νόμο, τον οποίον προτείνουμε.

 Πάμε τώρα, να δούμε τα θέματα για τον Ο.Δ.Α.Π., γιατί τα απάντησα και προχτές, αλλά θα τα επαναλάβω και στην Ολομέλεια. Να δούμε λίγο τα θέματα των πωλητηρίων, για να αποσαφηνίσουμε και εκεί κάποια πράγματα. Όμως, πριν από αυτό, θα ήθελα να σταθώ, γιατί το ακούω και ξανακούω, για το Σύλλογο Ελλήνων Αρχαιολόγων. Κάπου άκουσα ότι είναι οι Έλληνες Αρχαιολόγοι. Ακούστε, γιατί μας ακούει και κόσμος, πιθανότατα. Ο Σύλλογος Ελλήνων Αρχαιολόγων είναι ένα Σωματείο των Υπαλλήλων Αρχαιολόγων του Υπουργείου Πολιτισμού. Μη μας μπερδεύει, λοιπόν, ο τίτλος, ότι έχουμε τους Αρχαιολόγους των Πανεπιστημίων, των Ερευνητικών Ιδρυμάτων, όλων όσων ασκούν αρχαιολογικό έργο. Να το ξεκαθαρίσουμε αυτό. Είναι ο Σύλλογος των Υπαλλήλων του Υπουργείου Πολιτισμού. Επειδή σας ακούω πολύ να τον επικαλείστε, θέλω να σας πω κάτι.

 Επί της ουσίας, δεν σας ενδιαφέρει το Σώμα των Ελλήνων Αρχαιολόγων, σας ενδιαφέρει το Προεδρείο του Συλλόγου των Ελλήνων Αρχαιολόγων, με αυτούς έχετε συνηθίσει να μιλάτε. Παρακολουθώ τον τύπο, δεν είμαι τόσο έξω, δεν είμαι τόσο αποκομμένη, όσο νομίζετε. Αυτός, λοιπόν, ο Σύλλογος Ελλήνων Αρχαιολόγων, το Προεδρείο του, είναι αυτό το Προεδρείο, το οποίο ελέγχεται, σήμερα, από την Εθνική Αρχή Διαφάνειας, η οποία έχει ήδη παραπέμψει το πολυσέλιδο πόρισμα της, που αφορά οικονομική διαχείριση και ανταλλάγματα, τα οποία ζητά ο Σύλλογος Ελλήνων Αρχαιολόγων, στην Εισαγγελία και στη Φορολογική Αρχή. Απλώς, επειδή ακούγονται πολλά, να πούμε και την πλήρη αλήθεια για όλη την κατάσταση.

 Επίσης, επειδή άκουσα για την Ομοσπονδία την Π.Ο.Ε.-ΥΠ.ΠΟ. Ο κύριος Πρόεδρος σας είπε, ότι η Π.Ο.Ε.-ΥΠ.ΠΟ., δεν εκλήθη από την Εισηγήτρια από τη Νέα Δημοκρατία, για να πείτε, ότι εγώ υπέδειξα στην Εισηγήτρια να την καλέσει. Η Π.Ο.Ε.-ΥΠ.ΠΟ. εκλήθη από την Αγορήτρια του «ΠΑΣΟΚ- ΚΙΝΑΛ». Αναφερθήκατε, όμως, ότι ο Πρόεδρος της Π.Ο.Ε.-ΥΠ.ΠΟ., με εκπροσωπεί, πολλές φορές.

 Λοιπόν, σας διαβεβαιώνω, ότι δεν με έχει εκπροσωπήσει, καμιά φορά και όταν μετέχει σε Επιτροπές, μετέχει, ως Πρόεδρος της Π.Ο.Ε.-ΥΠ.ΠΟ. και εντελώς συμπωματικά η συγκεκριμένη παράταξη στην Π.Ο.Ε.-ΥΠ.ΠΟ., η οποία δεν σχετίζεται με τη Νέα Δημοκρατία, έχει πάρει ποσοστό περίπου το 70% των εργαζομένων του Υπουργείου Πολιτισμού, έτσι για να μην το υποτιμούμε.

 Επίσης, είπατε ότι κλήθηκαν στην Επιτροπή οι υπόδικοι της Ομοσπονδίας. Γιατί είναι υπόδικοι; Είπατε για εγκλήματα κατά του δημοσίου. Ε, λοιπόν, η ηγεσία του Υπουργείου, η ηγεσία της Π.Ο.Ε.-ΥΠ.ΠΟ. αθωώθηκε, έχει αθωωθεί στον α’ και β’ βαθμό και εκκρεμεί μία υπόθεση, που δεν αφορά σε βλάβη του δημοσίου, αλλά ιδιωτικού φορέα, όπως έκρινε το Συμβούλιο της Επικρατείας.

Αυτά τα λέω, για να καταγραφούν στα πρακτικά, διότι είναι πολύ ωραίο να πετάμε κορώνες, αλλά πάντοτε να παρουσιάζουμε το σύνολο των πραγμάτων, έτσι όπως είναι. Επανέρχομαι να πω, ότι με το Σώμα Ελλήνων Αρχαιολόγων, γιατί άκουσα κι αυτά, τις προηγούμενες φορές, ότι έχουμε κάποια διαμάχη.

 Μα, είναι αστεία να λέγονται αυτά τα πράγματα. Διαμάχη με τους ανθρώπους, οι οποίοι καθημερινά καταβάλλουν τεράστιο κόπο, για να κάνει, σήμερα, το Υπουργείο Πολιτισμού τα περισσότερα έργα υποδομών, στους αρχαιολογικούς χώρους και τα Μουσεία, που έχει κάνει ποτέ; Με τους ανθρώπους αυτούς, με τους οποίους όλη η πολιτική ηγεσία του Υπουργείου, προσωπικά εγώ, συνεργάζομαι καθημερινά;

 Το πρόβλημά σας είναι το Προεδρείο, αυτοί είναι οι συνομιλητές σας και σας είπα για το Προεδρείο και αν θέλετε, μπορώ να πω και πολλά ακόμα.

 Πάμε, λοιπόν, στα πωλητήρια του Ο.Δ.Α.Π.. Επιλέγω αυτό, αφού έχω ξεκαθαρίσει ότι όλα τα θέματα των προσλήψεων στον Ο.Δ.Α.Π. δεν εξαιρούνται του ΑΣΕΠ. Αυτό είναι πολύ συγκεκριμένο, πολύ καταγεγραμμένο, καθαρά, δεν εξαιρούνται του ΑΣΕΠ. Μπορεί να δίνουμε κάποια μόρια, μπορεί να παρατείνουμε, για να μην υπάρχουν κενά στα πωλητήρια, το οκτάμηνο σε 12μηνο, όλα όμως γίνονται, μέσω των διαδικασιών του ΑΣΕΠ. Απλώς εσείς, επειδή πάντοτε ακολουθείτε τη μικροπολιτική σας, το μόνο που σας ενδιαφέρει, είναι αυτό, συνεχώς παραποιείτε. Το κάνατε διαχρονικά, θα συνεχίσετε να το κάνετε, δεν μας εκπλήσσει, δεν μας δημιουργεί πρόβλημα το να το λέτε. Εμάς μας ενδιαφέρει η αλήθεια, αυτό το οποίο πρεσβεύουμε.

Πάμε, λοιπόν, τώρα να δούμε για τα πωλητήρια τι γίνεται. Αναρωτιέμαι, αν ξέρετε ή αν σας έχουν πει πραγματικά πόσα πωλητήρια έχει ο Ο.Δ.Α.Π.. Ο Ο.Δ.Α.Π., λοιπόν, διατηρεί 60 πωλητήρια, σε ολόκληρη την Επικράτεια, σε αρχαιολογικούς χώρους και μουσεία, τα οποία λειτουργούν, σύμφωνα με το εκάστοτε ωράριο λειτουργίας των χώρων, δηλαδή, θερινό και χειμερινό.

 Επίσης, διαθέτει κάποια υποτυπώδη πωλητήρια, μια προθήκη, θα λέγαμε, σε κάποια μικρά αρχαιολογικά μουσεία. Για την εύρυθμη λειτουργία των πωλητήριων, αυτών των 60, προσλαμβάνει ετησίως περίπου 180 υπαλλήλους ωρομίσθιους, οκταμηνίτες. Είναι αυτοί οι οκταμηνίτες, που λέμε να γίνουν 12 μήνες, για να μην υπάρχουν κενά στα πωλητήρια, αυτούς. Αυτούς, λοιπόν, τους προσλαμβάνει κανονικά, μέσα από διαδικασία ΑΣΕΠ, η οποία θα συνεχίσει η διαδικασία να γίνεται και απλώς, ο διαχειριστής δημόσιος υπάλληλος θα ελέγχει, αν πραγματικά πρέπει ο πωλητής να είναι στην πρώτη γραμμή ή να είναι πιο πίσω, γιατί το πωλητήριο έχει πολλαπλές ανάγκες.

 Να πάρουμε, λοιπόν, τα έσοδα μιας χρονιάς. Μια χρονιά, τα ετήσια έσοδα ήταν περίπου 4 εκατομμύρια. Είναι πολύ εύκολο, γι’ αυτό σας έδωσα τα στοιχεία των ΙΔ.Ο.Χ. να δείτε πόσο κοστίζει η αμοιβή του προσωπικού. Εάν σε αυτό το κόστος συμπεριλάβουμε ότι έχουμε τα ίδια τα προϊόντα, την παραγωγή των προϊόντων και ας πούμε ότι ξοδεύονται ένα 50% των προϊόντων, από εκεί και πέρα, έχουμε, βεβαίως, τα κόστη των αποθηκών, της διακίνησης, της ασφάλειας, έχουμε τη διαρκή επισκευή των πωλητήριων από οποιεσδήποτε φθορές κ.λπ. κ.λπ.. Το αποτέλεσμα ποιο είναι; Στην Ολομέλεια, θα σας δώσω ακριβώς νούμερα, τώρα σας δίνω ενδεικτικά κάποια. Το αποτέλεσμα, λοιπόν, είναι ο Ο.Δ.Α.Π. και στη χειρότερη φάση, που ήταν, επί ΣΥΡΙΖΑ, που είχε τα λιγότερα έσοδα από τα πωλητήρια και σήμερα, που τα πωλητήρια αυτά έχουν αποδώσει πολύ περισσότερα έσοδα, να είναι παθητικό. Αυτό ένας πρωτοετής φοιτητής Οικονομικών Επιστημών μπορεί να το τεκμηριώσει. Θα σας τα καταθέσω τα στοιχεία στην Ολομέλεια. Και τι ερχόμαστε, λοιπόν και λέμε; Για να μην αυταπατώμεθα, γιατί εμείς δεν έχουμε αυταπάτες, για να μην αυταπατώμεθα, λέμε ότι ο Ο.Δ.Α.Π., προκειμένου να έχει περισσότερα έσοδα, για να τα επενδύσει επ΄ αγαθώ της πολιτιστικής κληρονομιάς και της σύγχρονης δημιουργίας, πέρα από το μοντέλο της παρακαταθήκης, το οποίο ισχύει και σήμερα, να έχει τη δυνατότητα, όπου κρίνει, γιατί εμείς εμπιστευόμαστε και τους εργαζόμενους, οι οποίοι μοχθούν καθημερινά σε αυτόν τον Οργανισμό, αλλά εσείς δεν τους λαμβάνετε υπόψη, διότι μιλάτε μόνο με το Προεδρείο του ΣΕΑ, μοχθούν καθημερινά να αυξήσουν τα έσοδα επ΄ αγαθώ του πολιτισμού. Τι, λοιπόν, πετυχαίνουμε με αυτόν τον τρόπο; Με την πολιτική αυτή, σταματά η ζημιογόνα δραστηριότητα και παρέχονται έσοδα εγγυημένα και δεν είναι μόνο τα μισθώματα, τα ενοίκια, τα οποία άκουσα, είναι και συγκεκριμένα ποσοστά επί των πωλήσεων.

Το θέμα είναι να έχεις τη δυνατότητα και την ευρύτητα να δεις τα πράγματα έτσι, όπως σου επιβάλλει η εκάστοτε καθημερινότητα. Ναι, θέλουμε να αυξήσουμε τα έσοδα στον Ο.Δ.Α.Π.. Αυτό, λοιπόν, που κάνουμε είναι να σταματήσουμε μια ζημιογόνα δραστηριότητα, θα έχουμε έσοδα από μισθώματα και από ποσοστά, έχουμε μηδενικό ρίσκο, μηδενική δέσμευση κεφαλαίων, ενώ σήμερα έχουμε δέσμευση κεφαλαίων, μηδενικό κόστος διαχείρισης, τεράστια ευελιξία, διεύρυνση των σημείων πώλησης, τα κόστη συντήρησης επενδύσεων υποδομών μηχανογράφησης και λειτουργίας θα βαρύνουν τον ανάδοχο και θα ελέγχονται από τον Ο.Δ.Α.Π. και όλες οι δαπάνες προβολής θα βαρύνουν τον ανάδοχο. Είμαστε, δηλαδή, σε μία win - win διαδικασία, προφανώς, δεν την καταλαβαίνετε.

Εάν δεν έχω τη δυνατότητα να την περιγράψω τόσο καλά, σας παραπέμπω στα English Heritage και στο Musée de France. Εάν δείτε πώς λειτουργούν αυτοί οι Οργανισμοί και πώς γίνονται ανταποδοτικοί, με τεράστια οφέλη για την πολιτιστική κληρονομιά δύο μεγάλων ευρωπαϊκών χωρών, τότε θα καταλάβετε, γιατί το κάνουμε αυτό και επαναλαμβάνω αυτό, που είπα και προχθές. Δεν πρόκειται αυτή η όλη διαδικασία να γίνεται, χωρίς κριτήρια και προϋποθέσεις, που προφανώς θα θέτει ο Ο.Δ.Α.Π., που, προφανώς, θα θέτει το Υπουργείο Πολιτισμού και όπου χρειάζεται, διότι τηρούμε απολύτως και σεβόμαστε τον αρχαιολογικό νόμο, τον οποίο εμείς φτιάξαμε, όπου χρειάζεται, όπως σήμερα γνωμοδοτεί το Κεντρικό Αρχαιολογικό Συμβούλιο, έτσι θα συνεχίσει να γνωμοδοτεί το Αρχαιολογικό Συμβούλιο.

Εγώ δεν έχω κανένα πρόβλημα να έχετε διαφωνία. Δεν έχω κανένα πρόβλημα να πείτε ναι, το κάνετε έτσι, αλλά εμείς διαφωνούμε. Το να παραποιείτε, όμως, την αλήθεια, δεν είναι σωστό, δεν είναι έντιμο.

Λοιπόν, τώρα από τα άλλα θέματα, τα οποία θίξατε, επειδή το άκουσα δυο - τρεις φορές για το θέμα των εργαζομένων στην Εφορεία Χαλκιδικής και Αγίου Όρους. Εδώ, αντιμετωπίσαμε το ζήτημα, με τα συναρμόδια Υπουργεία, στη Δήλο και στο Καστελόριζο, εξαιτίας της νησιωτικότητας. Θα μείνουμε σε αυτό, δεν μπορεί να διευρυνθεί και στην Εφορεία Αρχαιοτήτων, Χαλκιδικής και Αγίου Όρους το συγκεκριμένο επίδομα, εάν χρειαστεί και αφού μελετήσουμε και άλλες παραμέτρους, θα επανέλθουμε.

Στην προκειμένη περίπτωση, όμως, θα μείνουμε μόνο στις δύο αυτές νησιωτικές περιοχές, οι οποίες είναι και εξαιρετικά κρίσιμες. Επίσης και με αυτό κλείνω, δεν έχει παραχωρηθεί και δεν πρόκειται να παραχωρηθεί το ηλεκτρονικό εισιτήριο σε ιδιώτες, γιατί το άκουσα και αυτό. Το ηλεκτρονικό εισιτήριο, κατ’ αρμοδιότητα, το διαχειρίζεται ο Οργανισμός Διαχείρισης και Ανάπτυξης Πολιτιστικών Πόρων, όπως διαχειριζόταν το συμβατικό χάρτινο εισιτήριο και το πρώην ΤΑΠ.

Επομένως, δεν υπάρχει καμία εκχώρηση. Αυτό θα μπορούσε να γίνει, εάν είχαμε νομοθετήσει την παραχώρηση του εισιτηρίου σε πλατφόρμες. Δεν έχουμε παραχωρήσει πουθενά, δεν μπορούμε να το κάνουμε αυτό, πρέπει να το νομοθετήσουμε, πουθενά δεν έχει νομοθετηθεί αυτό.

Αυτό, το οποίο κάναμε στην Ακρόπολη και όπως σας είπα φαίνεται το Συμβούλιο της Επικρατείας δέχθηκε απολύτως και γι’ αυτό και δεν δικαίωσε τους Αρχαιοφύλακες, είναι αντί να υπάρχει προσωπικό Αρχαιοφυλάκων, οι οποίοι είναι απαραίτητοι για τη φύλαξη του ίδιου του μνημείου της Ακρόπολης και του αρχαιολογικού χώρου, που να απασχολείται, στα ταμεία, αυτό το προσωπικό θα είναι μέσα από ένα διαφανή διαγωνισμό, ο οποίος έγινε και θα είναι ιδιώτες και επαναλαμβάνω και απάντηση δεν παίρνω ούτε από εσάς. Γιατί δεν θέτετε μόνο εσείς ερωτήματα, έχω κι εγώ δικαίωμα να θέσω ερώτημα. Γιατί επιμένετε τόσο πολύ στο να είναι οι Αρχαιοφύλακες και ταμίες;

Ευχαριστώ πολύ, κύριε Πρόεδρε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το λόγο έχει η κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Κύριε Πρόεδρε, μόνο για να καταγραφεί στα πρακτικά και να μη φύγει αυτή η εντύπωση από την Επιτροπή. Οι Βουλευτές και οι Βουλεύτριες της Επιτροπής δεν έχουμε τίποτα εναντίον οποιουδήποτε συνδικαλιστικού φορέα. Κανένας και καμία δεν αντέδρασε, δεν είπε το παραμικρό για την Π.Ο.Ε- ΥΠ.ΠΟ.

Αυτό είναι καταγεγραμμένο; Είπαμε για έναν φορέα, άκουσα από την Υπουργό για το Προεδρείο, εγώ θέλω απλώς έτσι, μια ερώτηση. Ο κύριος Κώστας Πασχαλίδης είναι ένα πρόσωπο, το οποίο πρέπει να απαξιώνουμε; Λέω έτσι, για παράδειγμα και για την Π.Ο.Ε- ΥΠ.ΠΟ., έχω ένα πρόβλημα με ορισμένους από το Προεδρείο και εγώ, λόγω του ότι είμαι υπόδικη για κακουργηματικές πράξεις.

Αλλά και πάλι να καταγραφεί, ποτέ, δεν έφερα και δεν φέρνω αντίρρηση για οποιονδήποτε σύλλογο, φορέα, συνδικαλιστικό όργανο, που προσκαλείται από οποιοδήποτε Κόμμα. Εκτός και αν είναι άσχετος. Σας παρακαλώ, κύριε Πρόεδρε, την επόμενη φορά, θα καταγγείλω πρακτικές να μην προσκαλούνται φορείς, θα το καταγγείλω, σας το λέω. Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Καταγράφηκαν οι απόψεις σας. Καταλάβαμε ότι με κάποια προεδρεία έχετε κάτι, με κάποια προεδρεία, δεν έχετε κάτι. Η κυρία Υπουργός θα απαντήσει.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Κατ’ αρχήν, επαναλαμβάνω αυτό που είπα, χωρίς να έχω πρόθεση να υπερασπιστώ κανέναν. Σας λέω, απλώς, την πραγματικότητα, ότι σε δύο βαθμούς δικαιοσύνης, οι συνδικαλιστές, τους οποίους επικαλείστε, έχουν αθωωθεί. Από εκεί και πέρα, υπάρχει διαδικασία. Έχουν αθωωθεί, σε δύο βαθμούς διαδικασίας, κυρία Αναγνωστοπούλου. Θέλετε να σας φέρω τις δικαστικές αποφάσεις; Μου είναι εύκολο. Από κει και πέρα, εγώ δεν χρησιμοποίησα κανένα όνομα. Δεν χρησιμοποίησα κανένα όνομα ! Όμως, επικαλέστηκα το πόρισμα της Εθνικής Αρχής Διαφάνειας, το οποίο έχει ημερομηνία 19.2.2024. Επομένως, καταλαμβάνει το όποιο προεδρείο. Εμένα δεν με ενδιαφέρει ποιο είναι το προεδρείο. Δεν χρησιμοποίησα ονόματα. Σας μιλώ με έγγραφα και με ημερομηνίες. Ευχαριστώ.

**ΜΕΡΟΠΗ ΤΖΟΥΦΗ:** Εμείς δεν έχουμε πρόβλημα με κανένα προεδρείο, κύριε Πρόεδρε. Πάντοτε, διαπραγματευόμαστε και απαιτούμε να είναι οι φορείς, που απαιτείται να είναι. Γιατί είπατε, με κάποια προεδρεία έχουμε πρόβλημα. Με κανένα προεδρείο και μάλιστα, εσάς προσωπικά, σας έχει ψηφίσει η πλειοψηφία της Επιτροπής Μορφωτικών, μέλη της οποίας είμαστε.

 **ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Μα, δεν έχω καμία αντίρρηση. Γι’ αυτό και βλέπετε ότι προσπαθώ να σας ικανοποιήσω όλους.

Ολοκληρώθηκε η επεξεργασία και εξέταση του σχεδίου νόμου του Υπουργείου Πολιτισμού «Μέτρα για τη διαφύλαξη και την ανάδειξη της άυλης πολιτιστικής κληρονομιάς, την προστασία και ενίσχυση του ελληνόφωνου τραγουδιού και των ηχογραφημάτων νέων δημιουργών ή καλλιτεχνών, καθώς και την προστασία και διάχυση της ελληνικής γλώσσας, στο πλαίσιο της διαφύλαξης και ανάδειξης της άυλης πολιτιστικής κληρονομιάς – Ρυθμίσεις για τον εκσυγχρονισμό της εμπορικής πολιτικής του Οργανισμού Διαχείρισης και ανάπτυξης Πολιτιστικών Πόρων και λοιπές διατάξεις του Υπουργείου Πολιτισμού».

Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε τις θέσεις των κομμάτων.

Η Εισηγήτρια της Πλειοψηφίας, κυρία Αγγελική Δεληκάρη, ψήφισε υπέρ.

Η Εισηγήτρια της Μειοψηφίας, κυρία Κυριακή Μάλαμα, ψήφισε κατά, με επιφύλαξη όσον αφορά συγκεκριμένα άρθρα.

Η Ειδική Αγορήτρια της Κ.Ο. «ΠΑΣΟΚ-Κίνημα Αλλαγής», κυρία Παναγιώτα (Νάγια) Γρηγοράκου, επιφυλάχθηκε.

 Ο Ειδικός Αγορητής της Κ.Ο. «Κομμουνιστικό Κόμμα Ελλάδας», κ. Ιωάννης Δελής, ψήφισε κατά.

Η Ειδική Αγορήτρια της Κ.Ο. «Ελληνική Λύση- ΚΥΡΙΑΚΟΣ ΒΕΛΟΠΟΥΛΟΣ», κυρία Σοφία Χάιδω Ασημακοπούλου, επιφυλάχθηκε.

Η Ειδική Αγορήτρια της Κ.Ο. «Νέα Αριστερά», κυρία Αθανασία (Σία) Αναγνωστοπούλου, ψήφισε κατά, με επιφύλαξη για άρθρα.

Η Ειδική Αγορήτρια της Κ.Ο. «Δημοκρατικό Πατριωτικό Κίνημα «Νίκη», κυρία Ασπασία Κουρουπάκη, επιφυλάχθηκε.

Ο Ειδικός Αγορητής της Κ.Ο. «Σπαρτιάτες», κ. Ιωάννης Κόντης, επιφυλάχθηκε.

Η Ειδική Αγορήτρια της Κ.Ο. «Πλεύση Ελευθερίας», κυρία Γεωργία (Τζώρτζια) Κεφαλά, επιφυλάχθηκε.

Ερωτάται η Επιτροπή, γίνονται δεκτά τα άρθρα από το 1 έως το 33 του σχεδίου νόμου;

Τα άρθρα 1 ως 33 γίνονται δεκτά, ως έχουν, κατά πλειοψηφία.

Γίνεται δεκτό και το ακροτελεύτιο άρθρο;

Γίνεται δεκτό και το ακροτελεύτιο άρθρο και ερωτάται η Επιτροπή, αν το σχέδιο νόμου γίνεται δεκτό και στο σύνολό του.

Δεκτό, κατά πλειοψηφία.

Λύεται η συνεδρίαση.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βλαχάκος Νικόλαος, Γιάτσιος Ιωάννης, Γιώργος Ιωάννης, Δεληκάρη Αγγελική, Ευθυμίου Άννα, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κέλλας Χρήστος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Μονογυιού Αικατερίνη, Οικονόμου Θωμαϊς (Τζίνα), Ράπτη Ζωή, Σπάνιας Αριστοτέλης (Τέλης), Στυλιανίδης Ευριπίδης, Συρίγος Ευάγγελος (Άγγελος), Τσιάρας Κωνσταντίνος, Τσιλιγγίρης Σπυρίδων (Σπύρος), Βέττα Καλλιόπη, Θρασκιά Ουρανία (Ράνια), Καλαματιανός Διονύσιος – Χαράλαμπος, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Κομνηνάκα Μαρία, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Αναγνωστοπούλου Αθανασία (Σία), Τζούφη Μερόπη, Τσιρώνης Σπυρίδων, Κεφαλά Γεωργία (Τζώρτζια), Μπιμπίλας Σπυρίδων και Μανούσος Γεώργιος.

Τέλος και περί ώρα 12.10΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΧΡΗΣΤΟΣ ΚΕΛΛΑΣ ΑΓΓΕΛΙΚΗ ΔΕΛΗΚΑΡΗ**